ועדת הפנים ואיכות הסביבה, כנסת 18, פרוטוקול מספר 153, 2010-02-09 09:30

דוד אזולאי: בוקר טוב לכולם.

דוד אזולאי: אני פותח את ישיבת הפנים והגנת הסביבה.

דוד אזולאי: הנושא שעל סדר היום הוא הצעה לסדר היום בנושא ביטול איחוד המועצות המקומיות באקה אל-גרבייה וג'ת, של חבר הכנסת מגלי והבה.

דוד אזולאי: למען הגילוי הנאות אני חייב לומר שבעניין הזה פנה אליי גם חבר הכנסת אחמד טיבי, וביקש גם הוא להעלות את הנושא הזה.

דוד אזולאי: לכן נמצאים פה נציגים של משרד הפנים, נציגי התושבים שבוודאי גם יעלו את הנושא הזה.

דוד אזולאי: בפתיחת הדיון הזה אני רוצה להגיד שאת חטאיי אני מזכיר היום בכך שהייתי שותף לפירוק של כמה איחודים, ואני מודה שגם אז וגם היום שטוב ונכון שאיחודים שלא נעשו כמו שצריך – טוב שלא יהיו קיימים בכלל.

דוד אזולאי: לצערי הרב, באותה תקופה זאת הייתה תקופה של איחוד רשויות בסיטונאות בלי לבדוק עד כמה זה מביא תועלת, עד כמה זה חשוב.

דוד אזולאי: אז היו פירוקים ביישובים הדרוזיים בצפון ויישובים אחרים שגם פעלנו לפירוקם והצלחנו.

דוד אזולאי: יחד עם זה אני חייב להגיד שהגיע הזמן שמדינת ישראל, ממשלת ישראל יעשו עבודה טובה בכל מה שקשור לאיחוד רשויות- -

מגלי והבה: הייתי אומר, ממשלות ישראל.

דוד אזולאי: בעניין הזה הגיע הזמן שתיעשה עבודה יסודית ורצינית לגבי איחוד רשויות.

דוד אזולאי: לא יכול להיות שיישוב של 5,000 תושבים יהיה מועצה מקומית בפני עצמה.

דוד אזולאי: אנחנו יודעים שהמצב בשלטון המקומי הולך ונהיה יותר קשה.

דוד אזולאי: אבל מצד שני כשעשו אז את האיחודים הגדולים לקחו את היישובים הקטנים בלי שום פרופורציה – מישהו הצביע על המפה, והחליט – זה וזה מאחדים, זה וזה מאחדים- -

איתן כבל: מי שלא היה לו כוח פוליטי, אכל אותה.

דוד אזולאי: נכון.

דוד אזולאי: כאשר היה מדובר על איחוד הקריות, שמי שמכיר שם את המקום יודע שאפילו אי אפשר להבחין בין קריית מוצקין לבין קריית אתא וקריית ביאליק; כך גם נשר וחיפה או תל-חנן ונשר.

דוד אזולאי: ואני יכול לשבת פה ולמנות לכם בלי סוף שמות של יישובים שאפשר היה לאחד אותם.

דוד אזולאי: אני מפנה קריאה למשרד הפנים: אם באמת רוצים לעשות איחוד צריך לעשות עבודה יסודית.

דוד אזולאי: כשעושים איחוד צריך שלתושבים יהיה כדאי, שיראו שנהיה איחוד, הגדילו תחומי שיפוט, יש אזורי תעשייה, הגדילו תקציבים.

דוד אזולאי: להגיד "עשינו איחוד" ולסמן "וי" זה לא פותר בעיה.

דוד אזולאי: אני אמנם שומע מה קורה היום בדליה ועוספייה או באל-שגור ששם ביטלנו את האיחוד, ויש שם מועצות, והמצב קשה ביותר ביישובים הללו.

דוד אזולאי: אני לא אתפלא אם בזמן הקרוב- -

טלב אלסאנע: הוא היה קשה עוד לפני כן.

דוד אזולאי: היה קשה לפני כן, ועכשיו עוד יותר קשה.

חנין זועבי: הוא נעשה יותר קשה.

דוד אזולאי: בעקבות ביטול האיחוד – תרשמו לפניכם – זה מתכון לוועדה קרואה ביישובים האלה.

דוד אזולאי: אני מקווה שאתבדה בעניין הזה.

דוד אזולאי: אבל חבריי חברי הכנסת, תרדו קצת לשטח ותראו מה קורה בשלושת היישובים, מה שהיה אל-שגור לשעבר – דיר אל-אסד, מג'דל כרום ובעיינה, ומה שקורה בעיר הכרמל: דלית אל-כרמל ועוספייה – אני אומר לכם שהם במצב קשה ביותר.

דוד אזולאי: אני רוצה לחזור לעניין של באקה-ג'ת.

דוד אזולאי: היא הייתה צריכה להיות למעשה באותה מתכונת של אל-שגור ושל דליה ועוספייה- -

איתן כבל: זה גם הובא באותה מתכונת באותו יום.

דוד אזולאי: זה מה שאני רוצה להגיד.

דוד אזולאי: היינו כולנו שם ביחד וכולנו יודעים מה היה שם.

דוד אזולאי: לצערי הרב, דליה ועוספייה – עבר, אל-שגור – עבר, ומאן דהוא החליט שבאקה וג'ת – לא צריך להעביר אותם.

דוד אזולאי: זאת הסיבה שלא עברתם.

דוד אזולאי: אני גם רוצה להגיד יותר מזה – שני היישובים האחרים, שלא יספרו לנו סיפורים, לא היה בהם שום שיקול מקצועי.

דוד אזולאי: זה היה רוב אופוזיציוני שלחץ על הקואליציה והוביל את זה.

דוד אזולאי: לא היה שום שיקול מקצועי – לא של התומכים ולא של המתנגדים.

דוד אזולאי: לכן העסק הזה עבר.

דוד אזולאי: היום בוטלו שם האיחודים הלא כל כך מוצלחים, ויש קשיים גדולים ביישובים האלה; ומצד שני באים אנשי באקה-ג'ת ואומרים בצדק שגם הם רוצים פירוק.

דוד אזולאי: אני באמת מודה שאני מתלבט בקטע הזה.

דוד אזולאי: תכף נשמע את אנשי משרד הפנים.

טלב אלסאנע: אני רואה שמהדברים והנימוקים שלך אתם מתלבטים לתמוך בפירוק.

דוד אזולאי: אני אגיד לך את האמת, אם זה יבוא למליאה אני אדע איפה אני עומד.

אברהים צרצור: איפה?

דוד אזולאי: כשזה יבוא, תשמע ותראה.

אברהים צרצור: גלה לנו.

דוד אזולאי: אני מציע לחבריי, חבר הכנסת מולה וחבר הכנסת אברהים צרצור, אני מפנה אתכם לפרוטוקולים – תקראו מה אמרתי ותגיעו למסקנות.

דוד אזולאי: חבר הכנסת מגלי והבה מיוזמי הדיון, בבקשה, אדוני.

מגלי והבה: אדוני היושב ראש, חבריי חברי הכנסת.

מגלי והבה: כפי שאמר היושב ראש, כשאנחנו מדברים על חרטות וכשמדינה מנהלת מדיניות נכונה ורוצה להגיע לשוויון מלא ולהיטיב עם כל האוכלוסייה שלה, אם הייתה עושה את זה ב-2005 כשהתחילה לחשוב על איחודים, אולי היה האזרח הפשוט בכל מקום אומר, בואו ננסה.

מגלי והבה: אבל מה שעשתה ממשלת ישראל – והיינו שותפים אז להחלטה הזאת – קיבלנו החלטות לא רק לא מחושבות, הן לא צודקות, ואנחנו רואים את ההשלכות ואת התוצאות של אותן החלטות.

מגלי והבה: למי שהיה כוח פוליטי הצליח שלא להתאחד, ומי שלא היה לו – אוחד.

מגלי והבה: אני שמח לראות פה את רוב חברי הבית מרוב המפלגות, למעט הליכוד- -

דב חנין: זאת מפלגה שולית.

אחמד טיבי: הם בשלטון, הם צריכים לקבל את ההחלטה.

מגלי והבה: אנחנו זוכרים את המאבק שניהלנו.

מגלי והבה: אדוני היושב ראש היה בין מובילי המאבק לפירוק האיחוד גם בעיר הכרמל וגם בשגור.

מגלי והבה: אני לא פסימי, כמו שאומר היושב ראש על הרשויות האלה – מי שאחראי על הרשויות ועל הטיפול בהן זאת הממשלה, משרד הפנים, וכל אחד מחברי הכנסת יכולים לעשות עבודת דוקטורט איך מתנהל השלטון המרכזי, איך מתנהל משרד הפנים מול הרשויות האלה עם תוכניות הבראה, ואנחנו רואים את התוצאה; הרשויות עומדות במטלות שלהן, אבל האוצר או משרד הפנים לא מצליחים לסייע לאותן רשויות ובאים בטענות לרשויות, ולא למשרד הפנים או לממשלה.

מגלי והבה: הניסיון שלנו אומר שאחרי פירוק האיחודים גם בשגור וגם בכרמל אנחנו רואים את הפנים של האזרח שחי באותם יישובים; אנחנו רואים את השלווה הנפשית שלו.

מגלי והבה: היו בעד, היו נגד, אבל כולם היו מסכימים שאין ברירה ואין מנוס, אלא מלנהל כל אחד את הרשות שלו, כל אחד בדרך בהתאם לחוק וכמו שצריך.

מגלי והבה: אני יודע שכשבאו ב-2005 לבאקה-ג'ת ידענו מה היה החוב של שתי הרשויות.

מגלי והבה: החוב היה 118 מיליון ₪ החובות של ג'ת, והגיעו ל-180 מיליון ₪ בסך-הכול.

מגלי והבה: היה פלא: פתאום יש איחוד, ויש ועדה קרואה שמנהלת את העיר.

מגלי והבה: אם נפתח את הספרים, אף על פי שהזרימו כספים אותו חוב עדיין קיים.

מגלי והבה: האם האיחוד פתר את הבעיה של החוב?

מגלי והבה: האם הוא פתר והביא פרויקטים ליישוב?

מגלי והבה: האם שינה את היישוב, ומי שרואה את שני היישובים האלה יודע שגם במספר התושבים בהם וגם במיקום שלהם לא השתנה מאומה, למעט אולי הכביש הראשי שמע"צ ומשרד התחבורה יודעים שאם יהיו שם תאונות יתבעו אותם ולא את האוכלוסייה.

מגלי והבה: חוץ מזה, בכל הפרויקטים שום דבר לא השתנה.

מגלי והבה: חברי הכנסת שמו לב שכל פעם העלינו את הנושא בנשיאות לקראת דיון במליאה עד שיום אחד הייתה הסכמה.

מגלי והבה: בא שר הפנים ואמרנו לו, שהוא הוביל את ההתנגדות לאיחודים האלה, ועכשיו אתה שר פנים שביכולתך לשכנע ולתת תקווה לאזרחים, כך שכל מי שחי שם יהיו להם חיים נורמליים ולקבל החלטה נכונה אחרי שאתה בודק את הנתונים ולבוא אלינו ולהגיד, שאתה בעד פירוק האיחוד.

מגלי והבה: לתת לכל אחד מהתושבים שם את התקווה שיוכל לחיות ביישוב שלו.

מגלי והבה: ראינו בדליה ועוספייה ובדיר אל-אסד ומג'דל כרום שנמצאים מטר אחד מהשני, איך כל אחד רוצה להיות עצמאי.

מגלי והבה: זה טבעו של אדם.

מגלי והבה: היו בעיות כתוצאה מהאיחוד שגרמו ליחסים עוינים בין אותה חמולה, בין אותה משפחה, בין אותה שכונה.

מגלי והבה: אז במקום שהשלטון המרכזי ידאג לתושבים וייתן להם את הזכות שלהם לחיות לפי הבנתו והדרך שלו ובמקום לעזור לו לנהל את העניינים שלו, אנחנו מנסים לכפות עליו את האיחוד.

מגלי והבה: לכן כשאנחנו רואים את התוצאות של האיחוד הזה, הכישלון הוכח.

מגלי והבה: אולי בעוד 50 שנה שהמדינה תהיה במצב אחר, ויהיו מספיק כספים להקצות ותהיה תפיסת עולם שלטונית אחרת שצריך לעזור לכל היישובים- -

איתן כבל: ניקח הלוואה מהבנק הפלסטיני בעוד 50 שנה.

מגלי והבה: יכול להיות.

מגלי והבה: אמר את זה אחמד טיבי על כוכב יאיר והיישוב על ידו.

מגלי והבה: אולי אם יקצו תקציבים ויביאו אותם לאותה עמדה, לא יהיה אכפת לכוכב יאיר וטייבה להתאחד.

מגלי והבה: אני סתם מרחיק לכת.

מגלי והבה: שלטון מרכזי צריך לתת לאוכלוסייה- -

דוד אזולאי: זה אומר: "וגר זאב עם כבש" – אחמד טיבי עם אהוד ברק.

איתן כבל: אם כבר מדברים על איחודים שיש בהם מהות אמיתית – אתה מאחד חזק עם חלש כדי שיהיו חזקים, ולא חלש עם חלש כדי שיהיה עוד יותר חלש.

דוד אזולאי: כשאמרתי שצריך לעשות עבודה יסודית במשרד לזה התכוונתי.

מגלי והבה: אני צריך להזכיר לך, איתן כבל, מה אמרו שרצו לאחד את קיסריה עם אור עקיבא – איזו צעקה קמה- -

איתן כבל: יישוב שהוא טוסטוס עם סירה מנע כי יש לו כוח פוליטי.

מגלי והבה: רוב סיעות הבית עם נציגי התושבים של באקה ג'ת והתחלנו בשלב הפירוק, והשארנו את הפירוק האחרון שאנחנו רוצים להוציא לדרך.

מגלי והבה: יהיה לנו האומץ- -

דוד אזולאי: יש עוד איחוד שעובד בשטח – חוף הכרמל עם עתלית.

קריאה: זאת לא הצלחה שם.

דוד אזולאי: אני לא מדבר על הצלחה, אני אומר שיש עוד איחוד שקיים.

מגלי והבה: אם היום יוכיחו לנו שההפך הוא הנכון: שיש גם תקציבים, יש שוויון ויכולת ויכינו תוכנית שתשכנע אותנו לפני שתשכנע את האוכלוסייה שזה הכיוון.

מגלי והבה: נחשוב על זה.

מגלי והבה: אבל בינתיים ההפך הגמור: ביור שעדיין זורם, פרויקט שלא עובדים, אוכלוסייה שסובלת, מריבות בתוך היישוב – ג'ת, באקה, דליה, עוספייה.

מגלי והבה: יכול להיות שהזמן יעשה את שלו, אבל היום הנטייה של כולם, גם של חברי הבית וגם של אנשי היישובים והמפלגות היא שתהיה לנו החלטה מסכמת לשים את החוק לפירוק באקה-ג'ת על שולחן הכנסת, נצביע עליו, נמשיך להיות גאים בך, כמו שאתה הובלת, אדוני היושב ראש, את הפירוק במקומות האחרים.

מגלי והבה: נהיה יחד איתך.

מגלי והבה: גם המפלגה שלי וגם מפלגות אחרות רוצות, אז בואו ניתן את התקווה לאנשים ונחזיר את המצב לקדמותו.

מגלי והבה: כל הכבוד.

דוד אזולאי: תודה רבה, אדוני.

דוד אזולאי: חבר הכנסת אחמד טיבי, 5 דקות לרשותך.

אחמד טיבי: תודה, אדוני היושב ראש.

אחמד טיבי: הצעת החוק הראשונה שהגשתי בכנסת הזאת הייתה פירוק באקה-ג'ת, משום שהרגשת המרירות מדחיקתם של באקה-ג'ת משתי הצעות שעברו בכנסת הקודמת הייתה כל כך בוטה וכואבת, שפשוט אמרו לאנשים האלה – כמו שאמר חבר הכנסת כבל – שמי שנמצא בשלטון, ויש לו כוח – עובר, ומי שאין לו כוח – אוכל אותה.

אחמד טיבי: למי שלא היה בזמן ההצבעה – אני אזכיר כמה ציטוטים שהיו בזמן ההצבעה: אורי אריאל אמר, לא נצביע בעד הערבים, נצביע בעד הדרוזים; זה בדיוק מה שהוא אמר.

אחמד טיבי: אמרנו שמדובר באיחוד רגיל שלשלושת המקומות האלה, אז נצביע על שלושתם יחד.

אחמד טיבי: אמרו מפורשות: זה מה שנעשה.

אחמד טיבי: ישראל ביתנו עשתה גם אותו דבר.

אחמד טיבי: כמובן, למען ההיסטוריה, גם קדימה התנגדה ועזרה לא להעביר את ההצעה בסופו של דבר- -

אברהים צרצור: בשלב הראשון.

אברהים צרצור: בשלב השני שינו את דעתם.

שלמה מולה: למען הסר ספק, אני התכוונתי להצביע על החוק הזה, ואיחרו את ההצבעה ב-40 דקות, והייתי צריך להיות בשדה התעופה.

שלמה מולה: אם אני הייתי נוכח החוק היה עובר.

אחמד טיבי: כשקדימה תתחיל להצביע כמוך בכל נושא תהיה קדימה אחרת, מאה אחוז יותר טובה.

אחמד טיבי: כל אחד מאתנו יכול לתת נאום מנומק ומשכנע לגבי איחודים שאין הצלחה בשטח.

אחמד טיבי: אמרנו בעבר, אדוני, כאשר הציגו את נושא האיחודים, שאין התנגדות אידיאולוגית לעיקרון האיחוד, אבל צריך לשאול את התושבים באופן דמוקרטי.

אחמד טיבי: אם התושבים מסכימים בשני אזורים – בבקשה, שיחליטו; אבל אם התושבים מתנגדים, ומתנגדים בתוקף – למה לכפות את זה עליהם?

אחמד טיבי: מה עוד שהממשלה שמבטיחה הזרמה לא מקיימת את ההבטחה, והנטל של יישוב אחד הופך להיות נטל כלכלי על רשות אחת של שני יישובים.

אחמד טיבי: כך היה בשטח.

אחמד טיבי: לכן נכנס כאן העיקרון האזרחי הדמוקרטי של זכות האנשים לבחור כאשר יש מינוי ועדה קרואה.

אחמד טיבי: אנשים צריכים למשול ולשלוט בעצמם באמצעות הקלפי, באמצעות בחירה ישירה.

אחמד טיבי: מישהו מתאר לעצמו שיכפו על כוכב יאיר איחוד לא עם טייבה, אלא עם קיבוץ איל?

אחמד טיבי: זה לא יקרה.

אחמד טיבי: זה לא יקרה כי שם גרים מופז, איתן, בכירי הפוליטיקאים ואנשי הביטחון גרים בכוכב יאיר.

אחמד טיבי: זה לובי פוליטי חזק, אף אחד לא יעז להגיד להם "לא".

אחמד טיבי: אתה היטבת לתאר, אדוני היושב ראש, שעיקרון המיזוג בדרך כלל כשצד חזק מאמץ צד חלש בהסכמת שני התושבים, והפרויקט רץ.

אחמד טיבי: במגזר הערבי נכתב שמדובר בעונש, כמעט בסנקציה, שלא הוכיחה את עצמה עד לרגע זה.

אחמד טיבי: הרי באנו במגע עם האוצר ועם משרד ראש הממשלה, אז למה לא רוצים לפרק את באקה-ג'ת?

אחמד טיבי: הם אומרים, זה יעלה לנו כסף, יותר מ-100 מיליון שקל.

אחמד טיבי: אבל מה עם היישובים עצמם, מה עם התושבים?

אחמד טיבי: מה השתנה באופן מאקרוסקופי ומיקרוסקופי בבאקה-ג'ת שלא היה קיים לפני האיחוד?

אחמד טיבי: תשאל את האנשים האלה, יש כאן אנשי הוועד העממי, וכולם עושים פה עבודה מצוינת, כי הם רוצים להיות שווים ולשלוט בעצמם, וכל יישוב ינהל את עצמו כפי שהוא.

אחמד טיבי: בזמנו זה נפל בהפרש של קול אחד בלבד.

אחמד טיבי: נראה לכם שזה צודק?

אחמד טיבי: 49 נגד 1 שהיה שטרית שבזמנו קיבל את ההחלטה.

אחמד טיבי: זה נראה כל כך גרוטסקי, כל כך לא הגיוני להמשיך בפארסה הזאת של המשך איחוד באקה-ג'ת.

אחמד טיבי: החשיבות שלך באופן אישי, אדוני היושב ראש כחבר כנסת אזולאי וכחבר בש"ס היא שאתה שייך לאותה מפלגה של שר הפנים.

אחמד טיבי: שר הפנים אמר לי בשתי הזדמנויות שבשונה מהשרים הקודמים, קרי בר-און ושטרית, הוא נגד ועדות קרואות ושצריך לתת לאנשים לנהל את עצמם.

אחמד טיבי: יוצא מזה שלא צריך איחודים, אבל העניין הכלכלי והעלות הכלכלית היא החשובה כאן.

אחמד טיבי: העלות הכלכלית כאן, אין לה דיבידנד מידי על רווחת התושבים בבאקה-ג'ת.

אחמד טיבי: לכן מתאחדים כל חברי הבית וכל נציגי הסיעות.

אחמד טיבי: אני בטוח שגם בליכוד שלא מיוצג כאן יש אנשים שאפשר להסביר והם יבינו.

אחמד טיבי: השאלה היא מה יחליט השלטון, מה יחליט משרד האוצר במקרה זה, ובעקבותיו משרד הפנים, על הנושא הזה.

אחמד טיבי: זה מצריך לובי חזק ולחץ.

אחמד טיבי: נכון, גם קבוצות מוחלשות יכולות להגיע לתוצאות בעבודה טובה ומאומצת ביצירת לובי חזק והשפעה על מקבלי החלטות.

אחמד טיבי: לדעתי, זה אפשרי.

אחמד טיבי: אפשר לנצח ואפשר לנצח במאבק של ביטול באקה-ג'ת.

אחמד טיבי: נדרש ממך ומאתנו, אבל בעיקר ממך, אדוני היושב ראש, מאמץ בעל ערך סגולי גדול יותר, ובעיקר נדרש מהקבוצה שהיא הוועד העממי להמשיך במה שהם עושים, להשאיר את הנושא על אש קטנה יותר או גדולה יותר, כי בסופו של דבר הם נאבקים על רווחת התושבים ועל הזכות שלהם למשול ולשלוט בעצמם, כפי שמקובל בכל ערך אזרחי ודמוקרטי, אדוני היושב ראש.

אחמד טיבי: תודה.

דוד אזולאי: אני מבקש ממר אידריס מואסי, רכז הוועדה הציבורית, 5 דקות.

דוד אזולאי: אני רוצה לציין למען הגילוי הנאות שבאקה-ג'ת זכתה בראש עיר ממונה בעל ניסיון רב, ולפעמים קורה שגם לא מפרקים וגם יש ראש עיר שלא מנווט נכון.

דוד אזולאי: במקרה הזה זכיתם בבאקה-ג'ת בראש עיר, מר יצחק ולד, שיש לו ניסיון מוניציפאלי עשיר.

דוד אזולאי: אני יודע שהוא עושה עבודה מצוינת, ואנחנו תכף נשמע את נציגי משרד הפנים בעניין הזה.

אידריס מואסי: תודה, אדוני היושב ראש.

אידריס מואסי: אני מבקש לומר שנושא הפירוק של איחוד באקה-ג'ת עולה זה השנה החמישית או השישית- -

ג'מאל זחאלקה: ב-2004 הגשתי הצעה לפירוק בפעם הראשונה.

אידריס מואסי: האיחוד הזה נולד בחטא, והוא הגיע למיצויו, הוא לא יכול היה להמשיך.

אידריס מואסי: מר ולד, בסיוענו, עושה מעשה כביר בבאקה.

אידריס מואסי: פרסנו לו שטיח אדום מיישובו בכפר-סבא עד לשכת ראש העיר כדי שיצליח לתקן את מה שחולל האיחוד הכפוי הזה.

אידריס מואסי: האיחוד הערים עלינו קשיים, הביא לקריסת העירייה, הביא את העירייה לכלל הסתלקות מניהול העיר, והתמנו תחתיהם נציגי משרדי הממשלה שבראשם עומד מר ולד.

אידריס מואסי: אבל לא כאן קבור הכלב.

אידריס מואסי: הכלב קבור בכך שגם לפני האיחוד ביקשנו להביע את עמדתנו, וכל מי שנשאל במקרה או שלא במקרה הודיע שהוא נגד.

אידריס מואסי: האיחוד הזה הביא לקטסטרופה כלכלית, ולא פחות מזה – לקטסטרופה חברתית-פוליטית.

אידריס מואסי: כי בסך הכול אלה שני יישובים שבנויים מחמולות, ממשפחות; כך גם נבנה המערך החברתי-פוליטי, ואיש מאתנו לא התיימר לשנות את זה ברגע.

אידריס מואסי: לא ייתכן שאת כל הבעיות של ג'ת נצטרך לסבול כאנשי באקה, ושאיש ג'ת יגיד, למה מונעים ממנו אפילו את האפשרות לחלום להיות ראש עיר בעתיד.

אידריס מואסי: למה?

אידריס מואסי: זה בסך-הכול לאפס אותו.

אידריס מואסי: כאן לא מדברים בכישרונות ולא ביכולות.

אידריס מואסי: אנחנו טענו עוד כאן שהחוק הזה איננו תקציבי באחת מישיבות הפנים והודענו שאין לא למשרד האוצר ולמשרד הפנים אומדן, מדוע לכלול אותו כחוק תקציבי ומדוע הוא עולה יותר מ-5 מיליון.

אידריס מואסי: כך נכשלנו.

אידריס מואסי: אף אחד ממשרד הפנים ולא ממשרד האוצר ענה לנו, וכשפירקו את בעיינה ואת מג'דל כרום ואת עיר הכרמל לא עלה להם גרוש שחוק אחד למרות שהם פונים לעזרה.

אידריס מואסי: יש לי מסמך מרני פינצ'י מנהל המנהל שמודיע שמשרד האוצר לא נתן ולמשרד הפנים אין כסף, ובינתיים הם תקועים.

אידריס מואסי: לכן אדוני היושב ראש, אם העניין הוא עניין תקציבי, זה משהו לא אמיתי.

אידריס מואסי: אם העניין הוא חברתי-פוליטי – אז גם לא נכון.

אידריס מואסי: במחקרו של פרופ' בן בסט הוא אומר שאין כל קשר בין גודל היישוב לבין הניהול הכלכלי.

אידריס מואסי: אדם מלומד, רציני ביותר הוכיח שחור על גבי לבן שהדבר הזה פשוט איננו נכון, והאיחוד הזה של באקה הפך להיות איחוד וירטואלי, על הנייר, שאיננו במציאות, לא בתודעה של התושבים, לא בשטח, לא קיים.

אידריס מואסי: גם 6.5 שנים אחרי האיחוד אנחנו עדיין אומרים "איש באקה", "איש ג'ת", וכך זה גם ימשיך להיות בעוד 20 שנה.

אידריס מואסי: אני אפתיע אותך, אדוני היושב ראש, זה אפילו לא כישלון של ולד.

אידריס מואסי: לא ולד ולא עשרה כמונו, ולא אידריס מואסי ולא עשרה כמוני, ולא ג'מאל זחאלקה ואפילו לא מגלי והבה, לא יצליחו לאחד את זה ולהטמיע את האיחוד הזה.

אידריס מואסי: לא רוצים את זה.

דוד אזולאי: תודה.

אידריס מואסי: עוד שנייה, בבקשה.

דוד אזולאי: משפט לסיכום, בבקשה.

אידריס מואסי: אנחנו פנינו לבג"ץ.

אידריס מואסי: כמו שכבודך הודיע, אני ליוויתי את כל המהלך של החקיקה הזאת, והייתה תקלה טכנית שאחד המציעים שיושב כאן, חבר הכנסת אברהים צרצור לא נכח כי סבל מבעיות בריאותיות, וידידי חבר הכנסת שלמה מולה ואחרים נאלצו לעזוב לפני תום הדיון.

אידריס מואסי: כך החוק לא עבר.

אידריס מואסי: פנינו לבג"ץ.

אידריס מואסי: אני מודה ומתוודה, ויש לי המסמך של בג"ץ- -

דוד אזולאי: אדוני, משפט סיכום.

אידריס מואסי: בג"ץ אמר שהוא לא יכול להתערב בעבודת הכנסת, אבל מן הדין היה לפרק גם את באקה-ג'ת, ויפה שעה אחת קודם לפני הבחירות.

דוד אזולאי: אני אודה לך אם תעביר לי את המסמך הזה.

אידריס מואסי: בבקשה.

אידריס מואסי: דבר נוסף, אדוני היושב ראש.

אידריס מואסי: נתבקשנו למשוך את העתירה לבג"ץ, וכך עשינו כי הם לא רצו להתערב.

אידריס מואסי: אני מחזיק בידי גם את דברי שר הפנים בכנסת שאמר לנו לפני הבחירות ובכל הזדמנות אחרת שדיברנו שהוא נגד איחודים, והוא לא יתנגד אם הצוות המקצועי- - -

דוד אזולאי: תודה, אדוני.

אידריס מואסי: עוד משפט מסכם אחד.

אידריס מואסי: אציין ואומר שגם לנו הייתה ישיבה עם ראש הממשלה לפני הבחירות וגם לפני כחודש, וגם הוא יודע שאת הפירוק הזה צריך לבצע.

דוד אזולאי: הוא יודע את זה?

אידריס מואסי: כן.

דוד אזולאי: הוא מסכים עם זה?

קריאות: כן.

דוד אזולאי: אז מה יותר פשוט להורות לחבריו בוועדת השרים לחקיקה לאשר את החוק?

אידריס מואסי: זה בדיוק מה שייעשה.

טלב אלסאנע: זה לא חדש שהוא מסכים לדבר ומתנגד לו בו זמנית.

דוד אזולאי: אתם לא בכיתה א'.

דוד אזולאי: שלא יעבדו עליכם.

אידריס מואסי: לכן רבותיי, חברי הכנסת, הוועד העממי מכל התנועות ומכל המשפחות בשני היישובים, ובאנו בהרכב הזה כדי לומר לכם, הצילו והורידו את עול האיחוד הזה מעלינו.

אידריס מואסי: די.

אידריס מואסי: כי הייתה החלטה - -

דוד אזולאי: באמת, אל תנצל את טוב לבי לעניין הזה.

דוד אזולאי: יש גבול.

דוד אזולאי: יש פה חברי כנסת שממהרים ומבקשים לדבר.

דוד אזולאי: נתתי לך כבוד, כיבדתי אותך, ואתה חורג מהזמן.

אידריס מואסי: אני גם מכבד אותך.

דוד אזולאי: משפט סיכום, אני מבקש.

אידריס מואסי: הייתה לנו ישיבה של הוועד העממי ושם הייתה החלטה שהם לא ישתתפו בבחירות בצל איחוד.

דוד אזולאי: תודה רבה.

דוד אזולאי: חבר הכנסת אברהים צרצור, בבקשה.

אברהים צרצור: תודה, כבוד היושב ראש.

אברהים צרצור: הנושא של באקה-ג'ת הוא מעין טרגדיה יוונית.

אברהים צרצור: כך אני רואה את הנושא הזה.

אברהים צרצור: מדובר פה רבות על האופי ואופן ההצבעה שהייתה בכנסת הקודמת.

אברהים צרצור: החוקים האלה נפלו על חודו של קול.

אברהים צרצור: זה שהחוק של עיר כרמל רץ בתמיכה של חברי הכנסת וזה ששני החוקים האחרים נפלו על חודו של קול זה הריח באותו זמן רע מאוד, וממשיך להריח לא טוב ואפילו גרוע גם בזמן הזה.

אברהים צרצור: אפילו התקשורת באותם ימים התלבשה על הנושא הזה.

אברהים צרצור: אני הייתי בבית חולים, וחבר הכנסת מולה נאלץ לגשת לנמל התעופה- -

ג'מאל זחאלקה: וחבר הכנסת שרוני- - -

אברהים צרצור: כך היה כתוב בכותרת בולטת: "האבן בכלייתו של חבר הכנסת אברהים צרצור הפילה את החוקים של באקה-ג'ת ושגור".

אברהים צרצור: עד כדי כך דובר בנושא הזה.

אברהים צרצור: המציאות שבה נמצאים שני הכפרים האלה – באקה וג'ת – מעידים יותר מאלף עדים על כך שהאיחוד הזה כשל בצורה בולטת ביותר.

אברהים צרצור: לכן מן ההגינות ומן הצדק שהוועדה המכובדת הזאת תחליט, אפילו פה אחד, לפנות ולדרוש ממשרד הפנים, מהממשלה ומראש הממשלה לעשות את המהלך הזה.

אברהים צרצור: אני שמעתי דברים שהם לא רשמיים – אפילו בפרוזדור נפגש ראש הממשלה בנימין נתניהו עם אנשים מהוועד העממי, יחד עם ברוורמן, ושם תוך שניות דובר על הנושא הזה.

אברהים צרצור: ראש הממשלה ביקש מברוורמן שיתלבש על הנושא הזה.

אברהים צרצור: הוא אמר שזה בלתי מתקבל על הדעת, ששני חוקים יעברו והחוק הזה ייתקע ככה.

אברהים צרצור: אנשים סובלים.

אברהים צרצור: הוא אמר לברוורמן, קח את זה לידיים, תנסה לגלגל ולדחוף עד כמה שאפשר מהר כדי להביא את זה לסיום.

אברהים צרצור: לסיכום אני מצטרף לכל אלה שקדמו לי וביקשו שהוועדה הזאת אכן תקבל החלטה ותפנה באופן מיוחד לממשלת ישראל ולוועדת השרים שגם מייצגת גופים ומפלגות, לפנות לראש הממשלה באופן אישי ולכל הנוגעים בדבר ולדרוש מהם שאכן הצעת החוק הזאת המונחת היום על שולחן הכנסת תובא לדיון במהירות, תקבל את תמיכתם המבורכת של כל חברי הכנסת, כפי שהסיעות הקודמות קיבלו, ובזאת אנחנו נסגור את התיק הזה ונמשיך הלאה וניתן לאנשים לנהל את ענייניהם בצורה מסודרת.

דוד אזולאי: תודה, אדוני.

דוד אזולאי: אני מודה לך על הזמן שעמדת פה.

דוד אזולאי: חבר הכנסת שלמה מולה, בבקשה.

שלמה מולה: תודה רבה, אדוני היושב ראש.

שלמה מולה: אני רוצה להודות לחברי מגלי והבה שיזם את הדיון.

שלמה מולה: לפחות מבחינה ציבורית ומעקב שאנחנו צריכים לעשות בעניין הזה, חשוב שאנחנו נשמר את הדיון כאן בכנסת כי בסופו של דבר החלטות מתקבלות בכנסת.

שלמה מולה: אידריס, אני מקנא באלה שמאמינים לראש הממשלה.

שלמה מולה: אני לא מאמין לו.

שלמה מולה: לכן אני במצב לגמרי בריא, וגם אם הוא אמר את זה במסדרון לברוורמן – איפה ברוורמן?

טלב אלסאנע: אתה בחברה טובה.

דוד אזולאי: אילו היית איתו בקואליציה גם אתה היית מאמין.

שלמה מולה: נכון לעכשיו אני לא מאמין לו וגם בעבר לא האמנתי לו.

שלמה מולה: לא תהיה לי סיבה להאמין לו גם בעתיד, אבל אני מקווה שאתבדה.

שלמה מולה: לגופו של עניין, הסיפור של פירוק באקה-ג'ת והתהליכים שהביאו לאיחוד זה תהליך שעשו אותו אנשים מתנשאים, וזאת אותה תפיסה שלפיה את החזקים נחזק, ואת החלשים נחליש – אז מה זה חשוב?

שלמה מולה: במילא קבענו, כמו שנאמר בצורה מפורשת.

שלמה מולה: אף אחד לא העז לחשוב לאחד את קיסריה ואת אור-עקיבא, למה?

שלמה מולה: בקיסריה גר ראש הממשלה.

שלמה מולה: מה פתאום שיאחדו?

שלמה מולה: זאת אומרת אם היה שר בכיר בבאקה-ג'ת יכול להיות- -

דוד אזולאי: תאמין לי שקיסריה עלה להם ביוקר.

דוד אזולאי: פה אין מי שישלם – לא לבאקה ולא לג'ת יש כסף.

שלמה מולה: אדוני היושב ראש, יש כאן שתי מפלגות מפתח – ש"ס והשנייה היא ישראל ביתנו, הפוך על הפוך, שמיוצגת על-ידי עמה.

שלמה מולה: אני רוצה לראות את הרצינות שלכם.

שלמה מולה: אני רוצה לדעת איך הם יצביעו.

שלמה מולה: בהצבעות הקודמות ישראל ביתנו וגם הימין הקיצוני יותר בתוך הליכוד וגם חלק מהקואליציה שלנו, בעיקר האיחוד הלאומי אמרו, נעשה הפרד ומשול – נתקע טריז בין הדרוזים לבין הערבים.

שלמה מולה: אני אומר לכם, רק בגלל הדבר המקומם הזה היה צריך להצביע בעד החוק.

שלמה מולה: נכון, אנחנו באופוזיציה, אבל אנחנו יכולים להבטיח לגייס את החברים.

שלמה מולה: אני משוכנע שגם איתן כבל יצביע איתנו אף על פי שהוא בקואליציית לייט- -

דוד אזולאי: אתה יודע מה ההבדל בינך לבין איתן כבל?

דוד אזולאי: שהוא יכול לגייס את המפלגה, אתה לא יכול לגייס את המפלגה.

שלמה מולה: אדוני היושב ראש, בעיקר אתם ושר הפנים שהוא שלך- -

דוד אזולאי: שר הפנים הוא לא שלי, הוא שלנו.

שלמה מולה: אם שר הפנים יגיד שזאת ההחלטה המקצועית שלו, והוא מנהל את הרשויות המקומיות, וזה חשוב לו, ולכן ירצה להעביר את זה – גם אם קצת יירמז לו על משבר קואליציוני – תאמין לי, מחר בבוקר הכול יסודר.

דוד אזולאי: לקחתי לתשומת לבי, ואני אעביר את הדברים לאלי ישי, שזה מה שמבקש חבר הכנסת מולה כדי לאפשר לקדימה להיכנס לקואליציה.

שלמה מולה: לא אמרתי לך שאנחנו ניכנס לקואליציה.

שלמה מולה: אם יביאו הצעה שקדימה תצטרף לממשלה של ביבי, אני אתנגד ואצביע נגד.

שלמה מולה: תזכור, תרשום.

דוד אזולאי: אבל זה לא יעזור לך.

חמד עמאר: זה מוכיח שאתה לא יכול לגייס את החברים שלך להצביע.

דוד אזולאי: חבר הכנסת אריה ביבי, בבקשה.

אריה ביבי: אדוני היושב ראש, אני שותף לדעותיהם של כל אלה שדיברו בנושא של פירוק.

אריה ביבי: אני בעד פירוק.

אריה ביבי: לפני כן אני רוצה לומר שגם שר הפנים וגם ראש הממשלה הם של כולנו כל זמן שהם מכהנים.

אריה ביבי: יחד עם זאת לדעתי, שרי הפנים שגו בכך שהם איחדו מקומות בלי בדיקה יסודית.

אריה ביבי: גם אחרי בדיקה יסודית כל האיחודים שבוצעו בארץ או התפרקו או נמצאים לקראת פירוק.

אריה ביבי: לכן האיחודים לא הוכיחו את עצמם.

אריה ביבי: ראש עיריית כפר סבא לשעבר הוא אדם רציני מאוד, והוא יכול לנהל עיר ולבטח שני כפרים, אבל גם ועדה קרואה לא הוכיחה את עצמה.

אריה ביבי: ברגע שייתנו לוועדה קרואה כסף היא יכולה להוכיח את עצמה, אבל אם אותו כסף שנותנים לוועדה קרואה נותנים לראש עיר ונותנים לו חשב מלווה רציני שמדריך אותו – אותן תוצאות הוא גם יוכל להשיג.

אריה ביבי: הגאווה של עיר היא שהיא תצמיח אנשים מתוכה גם למשרות.

אריה ביבי: הם יודעים בעצם מה כואב להם יותר מכל אחד אחר.

אריה ביבי: לכן אני בעד הפיצול הזה, אבל שהפיצול ייעשה בצורה מסודרת דרך משרד הפנים בראייה נכונה.

אריה ביבי: תודה.

דוד אזולאי: תודה רבה.

דוד אזולאי: חבר הכנסת איתן כבל, בבקשה.

איתן כבל: אני באתי לכאן כי כבר בקדנציה הקודמת הייתי מאלה שנלחמו בכל כוחי כדי לנסות לגייס את הרוב בעד פירוק האיחודים.

איתן כבל: עקרונית אינני נגד איחוד בין יישובים.

איתן כבל: זה לא שאני מתיישב כאן עכשיו ואומר שאני נגד, ממש לא.

איתן כבל: יש מקומות שזה הצליח.

איתן כבל: למשל ביהוד ונווה מונוסון אתה גם לא מתפלא למה זה הצליח; שני יישובים, מבוססים, חזקים, כביש מפריד ביניהם, משלימים זה את זה, אוכלוסייה פחות או יותר דומה – אולי אוכלוסייה נווה מונוסון קצת יותר חזקה מהממוצע ביהוד, אבל יש השלמה ביניהם.

איתן כבל: כאן באמת הגודל כן נותן עוצמה יותר גדולה.

איתן כבל: ההתנגדות שלי לאיחודים באה ממקום שזה מקומם אותי.

איתן כבל: זה קומם אותי כיוון שראיתי בעיני רוחי את המצב.

איתן כבל: אני כבר לא מדבר על הפוליטיקה שבעניין, וכמו שאמר חבר הכנסת מולה – איפה קיסריה ואיפה אור עקיבא?

איתן כבל: אני אפילו לא רוצה לגעת בעניין שהיושב ראש דיבר עליו – הקריות ובקעת אונו.

איתן כבל: האיחודים האלה יבשילו בבוא העת.

איתן כבל: זה ייקח זמן – עוד 20-10 שנה באופן טבעי.

איתן כבל: זה לא "יכול" להיות, זה יקרה.

איתן כבל: אם ייתנו להם להתרחב קצת הם יגעו זה בזה.

איתן כבל: גם צריך לתת להם לבנות ולהרחיב להם את שטחי השיפוט כך שיהיה ביניהם רצף טריטוריאלי.

איתן כבל: יצחק ולד הוא ידיד אישי שלי וחבר אישי שלי הרבה מאוד שנים.

איתן כבל: הוא היה ראש עיר מהטובים ביותר שהיו במדינת ישראל, וזה לומר מעט שבחו של אדם בפניו.

איתן כבל: אני אומר את זה לא כדי להחניף לו.

איתן כבל: זאת האמת כפי שהיא.

איתן כבל: יחד עם זאת גם הוא לא יכול, כי יש כשל בתפיסה הבסיסית, ובמקרה של כשל בתפיסה הבסיסית אין סיכוי.

איתן כבל: אני אפילו לא רוצה להיכנס לאותם עניינים שנוגעים לחברה הערבית בישראל, שמחפשת את עצמה, כמו ראש העין לפני 20 שנה – משטר חמולתי.

איתן כבל: נכון, לאט-לאט העניין הזה הולך ומתפוגג, וזה גם מתקיים באוכלוסייה הערבית, אבל זה עניין של זמן.

איתן כבל: אתה לא יכול לקחת דבר ולכפות אותו ולשנות אותו רק מכיוון שאתה רוצה.

איתן כבל: הדבר החמור מכל הוא שלא מבינים שהאיחודים האלה לא רק פוגעים באוכלוסייה, אלא המדינה תידרש בסופו של תהליך להשקיע כספים לאין שיעור בנקודת זמן כזאת או אחרת.

איתן כבל: זה הורס כמעט כל רקמה.

איתן כבל: אין פה מצב של שני יישובים שמשלימים זה את זה בחוזקה או לחילופין יישוב חזק שנותן כתף ליישוב חלש.

איתן כבל: באקה הוא לכאורה יישוב גדול ולכאורה אמור יותר חזק ולתת את הסיוע לג'ת, אבל באקה עצמה מתמודדת עם בעיות קשות מאוד שחלקן נובע מההתנהלות של השלטון במדינת ישראל במשך 60 שנה כלפי האוכלוסייה הערבית.

איתן כבל: אם הוא עשה לדרוזים מה שהוא עושה, מה הוא עושה לאוכלוסייה הערבית?

איתן כבל: לכן באתי לכאן כדי להביע הזדהות לא ממקום פוליטי ולא ממקום של קנטרנות.

איתן כבל: זה מביך לשמוע שאומרים כאן שפגשו את ראש הממשלה, ומה הוא אומר.

איתן כבל: אני הייתי אומר את זה גם אם זה היה ראש ממשלה ממפלגתי.

ג'מאל זחאלקה: במיוחד ממפלגתך.

איתן כבל: גם אם הייתי עובר במסדרון, וראש ממשלה אומר לך, מה באמת?

איתן כבל: זה מביך.

איתן כבל: הוא יכול היה להגיד לברוורמן שיביא בעוד חודש לממשלה הצעת החלטה ונגמר הסיפור.

אריה ביבי: היושב ראש אמר את זה.

איתן כבל: לכן אל תביכו את עצמכם.

איתן כבל: אני מקשיב לכם, ואתם מביכים אותי.

איתן כבל: אני לא אומר את זה ממקום פוליטי.

איתן כבל: אף על פי שההחלטה לא לפרק את ג'ת-באקה הייתה החלטה פוליטית, אני מדבר על העניין לא ממקום פוליטי.

איתן כבל: מה שנכון במגזר היהודי נכון לאין שיעור, בעוצמות הרבה יותר גדולות במגזר הערבי ובמגזר הדרוזי.

איתן כבל: אדוני היושב ראש, אני מתנצל בפניכם, אני צריך ללכת.

איתן כבל: לכן גם ביקשתי להקדים את הדברים שלי.

איתן כבל: יש לי דיון שלי שביקשתי לקיים בוועדת העבודה והרווחה- -

דוד אזולאי: אבל אתה סומך עלינו.

איתן כבל: אני סומך עליך.

איתן כבל: בכל כוחי אני רתום לעניין.

איתן כבל: השר לעניינים מיעוטים – שזה שם מביך לתפקיד הזה – ביקש ממני לבוא.

איתן כבל: הייתי בא בכל מקרה.

איתן כבל: אני באמת רתום לעניין, רק שמפלגתי - - -

דוד אזולאי: תודה.

דוד אזולאי: חבר הכנסת דב חנין, בבקשה, אדוני.

דב חנין: תודה רבה, אדוני היושב ראש.

דב חנין: כמה מהדברים החשובים כבר נאמרו בדיון הזה, אני רק אחדד את האמירה.

דב חנין: כל ההתנהלות בעניין באקה-ג'ת היא קודם כול התנהלות אנטי דמוקרטית.

דב חנין: ישנם תושבים, התושבים האלה אזרחים, יש להם עמדה – מתעלמים מהעמדה שלהם, מתעלמים מהרצון שלהם, ומתנהלים כלפיהם כמו סוג של ממשל צבאי.

דב חנין: מחליטים מלמעלה, וזה מה שיהיה.

דב חנין: התושבים רוצים, התושבים לא רוצים – זה פשוט לא מעניין.

דב חנין: הדבר הזה ברמה העקרונית הוא דבר מקומם כי לא כך אפשר וצריך להתייחס לאזרחים.

דב חנין: זה דבר לא נכון ברמה העקרונית.

דב חנין: מעבר לזה, זה גם לא עובד, אין מה לעשות.

דב חנין: כאשר מנסים לכפות על אזרחים הר כגיגית – משהו שהם לא רוצים אותו – זה גם לא מצליח, ולא במקרה.

דב חנין: אבל מעבר לעיקרון הזה, אדוני היושב ראש, אני רוצה להפנות את תשומת לך לכך שהאיחוד הכושל בין באקה לג'ת הוא דוגמה לשורה ארוכה של איחודים שלא הצליחו, כי תמיד יש בהם אותו סיפור: תמיד כשמתחילה תוכנית האיחוד מבטיחים תמריצים, ואחר כך מסתבר שקל להבטיח אבל קשה לקיים.

דב חנין: אז יש הבטחות לתמריצים, אבל תמריצים בפועל אין.

דב חנין: מה שקורה באיחודים האלה בפועל הוא שחוזרים ומפטרים עובדים ומקצצים פעילות ועושים תוכנית התייעלות; זה התסריט שתמיד חוזר ומתרחש.

דב חנין: אני מסופק אם המהלך הזה חוסך כסף.

דב חנין: האיחודים האלה לא חוסכים כסף.

דב חנין: לפי דעתי, הגיע הזמן שנבדוק את זה ברמה רצינית.

דב חנין: האיחודים האלה עולים כסף ולא חוסכים כסף, וכך מראה הניסיון המצטבר.

דב חנין: אני גם רוצה להפנות למחקר של פרופ' בן בסט וד"ר מומי דהן, שהצביעו על כך שאין קשר בין גודל היישוב לבין הסכנה שהוא ייקלע למשבר תקציבי.

דב חנין: דווקא יישובים גדולים מועדים יותר למשבר תקציבי לעיתים, ולכן האיחוד הזה שבא כאילו מתוך ההנמקה הכללית שאם יתאחדו יהיה קל ויותר חסכוני, לא עובד.

דב חנין: אנחנו נמצאים בלחץ של זמנים.

דב חנין: בנובמבר 2010 אמורות להיות בחירות.

דב חנין: כמו שהדברים נראים כרגע, אלה יהיו בחירות בלי בוחרים.

דב חנין: אם המדינה רוצה ללכת לפיאסקו כזה אז אפשר להמשיך במצב של "עסקים כרגיל", בסדר – יהיו בחירות ולא יהיו בוחרים, ונחזור לאותו מקום ולאותו דיון שאנחנו מקיימים עכשיו רק במצב פחות טוב עם עוד יותר כעס של התושבים, עוד יותר מרירות, עוד יותר ניכור, עוד יותר בעיות שהרשות המקומית לא תצליח להתמודד איתם.

דב חנין: מה שצריך לעשות זה להתחיל לעשות מהלך עכשיו.

דב חנין: בניגוד לנימות הפסימיות שנשמעו פה בדיון אני חושב בדיוק ההפך:

דב חנין: אני אומר לכם שבסופו של דבר האיחוד הזה יפורק.

דב חנין: בזה אין לי ספק, כי זה מה שקורה בסוף.

דב חנין: זה לפעמים לוקח יותר זמן, יותר כאב, יותר מאבק, יותר מחיר ציבורי, יותר מחיר כלכלי – אבל בסוף אם התושבים לא יכולים ולא רוצים, האיחודים מפורקים.

דב חנין: השאלה היא למה לעשות מאוחר מה שאפשר לעשות מוקדם; למה לעשות כואב יותר ממה שאפשר לעשות כואב פחות?

דב חנין: שילמנו כבר מחיר, התושבים שילמו כבר מחיר.

דב חנין: עכשיו המטרה צריכה להיות שהמחיר לא יהיה יותר מוגזם ועוד יותר מיותר.

דב חנין: תודה רבה.

דוד אזולאי: תודה רבה.

דוד אזולאי: חבר הכנסת טלב אלסאנע.

טלב אלסאנע: אדוני היושב ראש, חבריי חברי הכנסת.

טלב אלסאנע: נשאלת השאלה האם הדברים השתנו מאז האיחוד ועד היום.

טלב אלסאנע: לדעתי הם השתנו מאז האיחוד עד היום – לרעה.

טלב אלסאנע: המצב היום הרבה יותר רע מאשר היה לפני האיחוד.

טלב אלסאנע: כשאר האיחודים, הדבר נעשה באופן מלאכותי ותוך התעלמות מרצון התושבים וללא שום דיון ענייני או מעמיק ורציני.

טלב אלסאנע: זה היה איחוד הזוי שאין שום היגיון מאחוריו.

טלב אלסאנע: אנסו את רצון התושבים.

טלב אלסאנע: בהזדמנות הזאת אני רוצה לציין את ההערכה לוועד העממי של היישוב באקה-ג'ת וגם לאידריס.

טלב אלסאנע: הם עושים עבודה מצוינת, זה מבטא את רצון האנשים.

טלב אלסאנע: יש רצון של שר הפנים אז לעומת רצון התושבים.

טלב אלסאנע: התושבים באים ומשתתפים בכל הכנסים, ועצם ההשתתפות היא מסר שמבטא את הרצון שלהם, וצריך לכבד אותו.

טלב אלסאנע: זה חלק מהאחריות שלנו.

טלב אלסאנע: השאלה הנשאלת היא מה ההבדל בין האיחוד הזה לבין שאר האיחודים שבוטלו.

טלב אלסאנע: מה הדבר הנוסף, המעניין והמיוחד באיחוד הזה שצריך לשמור על האיחוד לעומת איחודים כושלים אחרים שאמרנו לגביהם שצריך לבטל אותם.

טלב אלסאנע: למה לא לנהוג באיחוד הזה כמו שנהגנו בשאר האיחודים?

טלב אלסאנע: מדברים על צביעות פוליטית?

טלב אלסאנע: זה שיא הצביעות.

טלב אלסאנע: מקרי לחלוטין שהאיחוד הזה לא בוטל.

טלב אלסאנע: את המקריות הזאת הופכים לעיקרון, לאידיאולוגיה – לא רוצים לבטל.

טלב אלסאנע: אנשים הסתכלו בצורה שלילית על חברי כנסת שאתמול היו בעד והיום מתנגדים בלי שום סיבה ובלי שום הצדקה.

טלב אלסאנע: אם צריך לראות אבסורד בדבר שאומרים שבאיחוד של הדרוזים יתמכו, ובאיחוד של הערבים יתנגדו.

טלב אלסאנע: איזה שיקול ענייני.

טלב אלסאנע: זה השיקול שמנחה חברי כנסת בהחלטות שלהם.

טלב אלסאנע: זה מעיד על הזילות ועל חוסר הענייניות שבדבר.

טלב אלסאנע: לכן אם אנחנו רוצים לשמור על כבודנו ולכבד את עצמנו, ואחר כך גם לכבד את רצון התושבים.

טלב אלסאנע: צריך לעשות צדק ולתקן את העוול, ולא ללכת אחרי פקיד במשרד הפנים שצריך שכל העולם ינהג לפי רצונו.

טלב אלסאנע: יש חברי כנסת – הם מייצגים את רצון העם, הם הריבון, לא אותו פקיד במשרד הפנים, מכובד ככל שיהיה.

טלב אלסאנע: לדעתי, צריך שגם שר הפנים יבין את זה.

טלב אלסאנע: אנחנו צריכים לצאת במסר חד משמעי, חוצה מפלגות בעד ביטול האיחוד חסר המשמעות וההיגיון הזה.

טלב אלסאנע: תודה רבה.

דוד אזולאי: תודה רבה.

דוד אזולאי: חבר הכנסת עמאר, בבקשה.

חמד עמאר: אדוני היושב ראש, פעמיים הזכירו את ישראל-ביתנו, אבל צריך לזכור שישראל-ביתנו הייתה באופוזיציה בקדנציה הקודמת, ומי שיכול היה לפרק את האיחוד היה קדימה שהייתה בממשלה.

חמד עמאר: אז רק שתדעו את זה.

חמד עמאר: כל האיחודים שהיו עד עכשיו, במיוחד במגזר הערבי, פורקו כי הם לא היו יעילים.

חמד עמאר: תפקידו של האיחוד הוא לייעל את העבודה, לתת שירות יותר טוב לאזרח.

חמד עמאר: מה שראינו לא היה ייעול בעבודה, ולא נתנו שום שירות טוב יותר לאזרח.

חמד עמאר: לדוגמה בדליה-עוספייה לפני הפירוק בכל שני וחמישי הייתה הפסקת מים.

חמד עמאר: לא הייתה הרחבה של תוכניות מתאר בכלל; יש יותר מ-400 בתים שנבנים מחוץ לתוכניות המתאר שם; הם לא קיבלו שירות בסיסי ביישובים האלה.

חמד עמאר: אבל היום למעלה מ-4 חודשים אחרי הבחירות אנחנו רואים שיש אספקת מים סדירה ליישובים, יש איסוף אשפה, יש שירותים, עובדים על הרחבת תוכניות מתאר, ויש ראשי רשויות שדואגים כל אחד ליישוב שלו ורוצה לשפר את התפקוד של היישוב שלו.

חמד עמאר: כאן צריכה להיות התגייסות של שר הפנים.

חמד עמאר: בסופו של דבר זה יחזור לשר הפנים, וזאת תהיה החלטתו של שר הפנים אם הוא רוצה לתמוך או לא.

חמד עמאר: אם תהיה תמיכה של שר הפנים יש אפשרות לקדם את הנושא ולהגיע למצב שגם ישראל-ביתנו תצביע כי כקואליציה ממושמעת אנחנו נאמין לשר הפנים.

חמד עמאר: שר הפנים אומר שהוא רוצה לפרק את האיחוד, ואנחנו ניתן כתף ונתמוך בזה ונעזור.

חמד עמאר: אני חייב להתייחס לנושא של ועדות קרואות.

חמד עמאר: אני מלווה את היישוב ירכא יותר מ-3 שנים, ויש שם ועדה קרואה למעלה מ-3 שנים.

חמד עמאר: מאז שאני מכיר את הוועדה הקרואה שם אומרים שיש גירעון של כ-100 מיליון שקל - -

קריאה: זה יישאר 100 מיליון.

חמד עמאר: אם תשאלו עכשיו יגידו לכם שזה קרוב ל-100 מיליון שקל.

חמד עמאר: אני עצמי דיברתי עם שר הפנים, והוא לא תומך בנושא של ועדות קרואות.

חמד עמאר: אנחנו צריכים להוריד את זה ולתת לתושבים לנהל את הנושא.

חמד עמאר: כאן צריכה להיות אמירה גם לוועדת הפנים- -

דוד אזולאי: אני רוצה שתדע שוועדה קרואה באה מפני שהתושבים לא ניהלו נכון את היישוב.

ואיל אבו מוך: לא תמיד, אדוני היושב ראש.

דוד אזולאי: אני מפנה את תשומת לבכם לתקנות בספר החוקים.

דוד אזולאי: שם בפירוש נקבע מתי ממנים ועדה קרואה, ויש מספיק מדדים שנקבעו בחוק למינוי ועדה קרואה.

דוד אזולאי: אין דבר כזה לקום מחר בבוקר ולקבוע ועדה קרואה.

דוד אזולאי: ועדה קרואה קמה רק לאחר קביעת מדדים שנבדקו מקצועית.

חמד עמאר: אתה צודק במאה אחוז, אדוני היושב ראש.

ואיל אבו מוך: במקרה של באקה-ג'ת היא קמה מכיוון שלא נעשה איחוד.

דוד אזולאי: אנחנו תכף נשמע את אנשי המקצוע ממשרד הפנים, ואז תדע במה מדובר.

חמד עמאר: אדוני היושב ראש, אתה צודק.

חמד עמאר: לא היישובים ניהלו לא נכון, אלא אותו ראש רשות שנבחר לא ניהל נכון.

חמד עמאר: אבל זה לא אומר שמכל היישוב לא יכול לצאת יושב ראש אחר שינהל יותר טוב.

חמד עמאר: יכולים היום לתת ועדה קרואה, לפרק את המועצה שנה-שנתיים, אבל אחרי זה צריך להיות מצב שיהיו בחירות, והתושבים יחליטו מי יוביל אותם ומי יהיה ראש הרשות שלהם.

חמד עמאר: על כן אני קורא לוועדה לתמוך בנושא הפירוק כי זה לא הוכיח את עצמו באף מקום.

דוד אזולאי: תודה רבה, אדוני.

דוד אזולאי: חבר הכנסת זחאלקה, בבקשה.

ג'מאל זחאלקה: כבוד היושב ראש, אני רוצה לדבר על הכנסת.

ג'מאל זחאלקה: התושבים של באקה וג'ת נתנו את אמונם בהבטחות של הכנסת.

ג'מאל זחאלקה: הם היו – בסוגריים – ילדים טובים עד עכשיו; הם לא עשו מרד מסים, למשל- -

דוד אזולאי: אל תיתן להם רעיונות.

ג'מאל זחאלקה: אני הייתי בבאקה וג'ת, ותמיד שמעתי מהתושבים שהם חושבים שהכנסת תיתן להם סעד.

ג'מאל זחאלקה: איפה אכזבה אותם הכנסת או אפילו לא מילאה את תפקידה?

ג'מאל זחאלקה: בהחלטת האיחוד עצמה היישוב היחיד שהיה כתוב במפורש לגביו שהאיחוד מותנה בכך שהממשלה תסדיר את החובות או לפחות תסדיר את הפער הגדול בין חובות באקה לבין חובות ג'ת, כך שאזרח מבאקה לא ישלם מכיסו על חובות של ג'ת.

ג'מאל זחאלקה: זה כתוב שחור על גבי לבן, והממשלה לא מילאה את העניין הזה גם כשהיה ראש עיר נבחר וגם כשהיה ראש עיר ממונה.

ג'מאל זחאלקה: זאת הבטחה ראשונה שהופרה.

ג'מאל זחאלקה: כלומר זה מין הסכם.

ג'מאל זחאלקה: אתה אומר, איחוד בתנאי מסוים, ואם לא התקיים התנאי, אז הממשלה הפרה את ההבטחה, אבל הכנסת אישרה.

ג'מאל זחאלקה: שנית, כמעט כל המפלגות אמרו לתושבי באקה וג'ת שהם תומכים בפירוק האיחוד כי הייתה הצבעה אומללה, חסר קול אחד.

ג'מאל זחאלקה: התושבים המאוכזבים – כל נציגי המפלגות כמעט: ש"ס, עבודה, ליכוד, קדימה – הבטיחו להם בסוף הקדנציה הקודמת של הכנסת.

ג'מאל זחאלקה: אני שמעתי באוזניי, ואני יכול לצטט לך מה אמר כל אחד מהנציגים האלה.

ג'מאל זחאלקה: אנשים חזרו הביתה עם הרגשה שתיבחר כנסת חדשה, והמפלגות שהבטיחו ימלאו את הבטחתן.

ג'מאל זחאלקה: להפתעתם – ואני אומר לך, הם הופתעו – פשוט לא האמינו שאם יש להם הבטחה מכל המפלגות שזה לא יתממש.

ג'מאל זחאלקה: פה הייתה אכזבה גדולה מאוד, יש משבר אמון.

ג'מאל זחאלקה: אני מכיר את היישוב הזה, אני התחלתי עם חלק התושבים בעניין האיחוד עוד לפני שהיה איחוד.

ג'מאל זחאלקה: חודשים רבים ישבנו בישיבות, הגשנו התנגדויות, וכך אני מכיר את העניין לפרטי פרטיו.

ג'מאל זחאלקה: אני ליוויתי אותו מהתחלה.

ג'מאל זחאלקה: לכן הרגשת האכזבה היא גדולה יותר כי התחושה היא "למה רק אנחנו לא?".

ג'מאל זחאלקה: זאת תחושה של אפליה, תחושה שכולם קיבלו מה שהם רוציחם ותושבי באקה-ג'ת – לא.

ג'מאל זחאלקה: מה יש לממשלה נגדנו?

ג'מאל זחאלקה: מה יש לכנסת נגדנו?

ג'מאל זחאלקה: האם אנחנו לא שווים בעיניהם?

ג'מאל זחאלקה: האם אנחנו לא חשובים?

ג'מאל זחאלקה: מה הזלזול הזה?

ג'מאל זחאלקה: ההרגשה בבאקה וג'ת היא שהכנסת מזלזלת בתושבים, ולא ממלאת את ההבטחה שלה.

ג'מאל זחאלקה: יש משבר אמון.

אידריס מואסי: צודק.

ג'מאל זחאלקה: את הדבר הזה צריך לתקן.

ג'מאל זחאלקה: אני לא רוצה להיכנס לדברים.

ג'מאל זחאלקה: עמיתיי דיברו יפה על כל העניינים.

ג'מאל זחאלקה: אני רק רוצה להגיד שלא רק עיריות קטנות וגדולו יאוחדו.

ג'מאל זחאלקה: היה כאן מחקר שהוצג בכנסת כשדנו בעניין פירוק האיחוד, שקבע מפורשות שהאיחוד לא הביא לחיסכון.

ואיל אבו-מוך: עלייה של 30% בהוצאות.

ג'מאל זחאלקה: יש עלייה בהוצאות, אבל עדיין לא השיג את המטרה שלו.

ג'מאל זחאלקה: גם לא עמד בתנאים, לא השיג את המטרה – אז למה?

ג'מאל זחאלקה: אני רוצה לפנות לראש העיר הממונה, מר ולד.

ג'מאל זחאלקה: אני לא יודע מה עמדתו בעניין הזה כי לא שמעתי אותו.

ג'מאל זחאלקה: אני רוצה להזהיר אותו מפח שאני מפחד שהוא ייפול בו.

ג'מאל זחאלקה: הוא לא צריך לעשות אקסטרפולציה או להסיק מהמצב הקיים היום של ראש עיר ממונה או מכך שיהיו בחירות בבאקה-ג'ת, על המצב החברתי בבאקה-ג'ת.

ג'מאל זחאלקה: יש בעיות בבאקה, ויש בעיות בג'ת.

ג'מאל זחאלקה: האיחוד הזה ייצור בעיות חדשות קשות מאוד, ואם תהיה עירייה משותפת היא לא תוכל לתפקד כמו שהמועצה הממונה, אם כל הביקורת שיש לנו עליה, מתפקדת היום.

ג'מאל זחאלקה: המצב שלה יהיה יותר קשה מזה של המועצה הממונה.

ג'מאל זחאלקה: כלומר אם יש מחשבה שעכשיו העניינים מסתדרים, העניינים לא יתפקדו ככה אחר-כך.

מגלי והבה: שמענו את הוועד וגם את התושבים אומרים שהם לא ילכו לבחירות.

דוד אזולאי: חבר הכנסת זחאלקה מרחיק לכת.

דוד אזולאי: הוא אומר שגם נצא מנקודת הנחה שילכו לבחירות יתעוררו בעיות שאף אחד לא צופה.

ג'מאל זחאלקה: הקריאה שלי היא אל מר ולד, ולא אל התושבים.

ג'מאל זחאלקה: הוא מכיר את המצב, ולכן אני פונה אליו.

ג'מאל זחאלקה: לדבריו יש משקל במשרד הפנים.

ג'מאל זחאלקה: אני קורא לו שבתום כהונתו ימליץ על פירוק האיחוד.

ג'מאל זחאלקה: יש מספיק נימוקים חזקים, משמעותיים שיש בהם אחריות.

ג'מאל זחאלקה: זאת הרגשת התושבים.

ג'מאל זחאלקה: זאת המתנה הטובה ביותר שמר ולד יכול לתת לתושבים- -

דוד אזולאי: חזקה על מר ולד כאיש מקצוע מנוסה.

דוד אזולאי: אין לי בכך שום ספק- -

ג'מאל זחאלקה: שלא יגיד שהוא עבד טוב, הכול הלך טוב, וכך יהיה הלאה.

ג'מאל זחאלקה: לא יהיה הלאה ככה.

דוד אזולאי: חבר הכנסת זחאלקה, מי שמכיר את ולד יודע שביום שהוא מסיים את תפקידו הוא ידאג להוציא נייר מסכם מסודר עם המלצות על מה שהוא עשה שם במקום הזה.

ג'מאל זחאלקה: אדוני היושב ראש, אתה היית בין המובילים בעניין הזה, ואנחנו עבדנו ביחד, והיה לך תפקיד מכריע.

ג'מאל זחאלקה: איך אומרים: "המתחיל במצווה, אומרים לו "גמור"".

ג'מאל זחאלקה: זאת מצווה.

ג'מאל זחאלקה: אנחנו אמרנו שאנחנו רוצים שהעניין הזה יגיע לוועדת הפנים של אזולאי.

ג'מאל זחאלקה: גם ליושבי ראש הוועדה הקודמים הייתה עמדה כזאת – למר אופיר פינס ואחרים – וגם אתה יכול לעזור המון.

ג'מאל זחאלקה: בבוקר קראתי במקרה בעיתון שמר אלי ישי עושה מה שהוא רוצה, ולא תמיד נשמע למה שאומר לו מר נתניהו.

ג'מאל זחאלקה: אז למה דווקא בעניין הזה הוא יישמע לו? קראתי בעיתון, זאת לא הנחה שלי.

דוד אזולאי: אני מציע לך לקרוא את עיתון יתד נאמן.

דוד אזולאי: תהיה לנו תשובה אחרת.

דוד אזולאי: תודה רבה, חבר הכנסת זחאלקה.

דוד אזולאי: נציג מרכז השלטון המקומי, בבקשה.

בשארה מהראן: בוקר טוב, אדוני היושב ראש.

בשארה מהראן: אני מייצג את מרכז השלטון המקומי.

בשארה מהראן: עמדתנו ברורה, שאנחנו נגד האיחוד הזה מכל הסיבות שהועלו כאן, כי הכי חשוב זה רצון התושבים שיושבים כאן מולך, שזכותם לבחור ראש מועצה או עיר כי אי אפשר להפריד.

בשארה מהראן: באקה מונה 20 אלף תושבים, וג'ת מונה 10,000 תושבים.

בשארה מהראן: זאת עמדת מרכז השלטון המקומי.

בשארה מהראן: אני לא רוצה להרחיב דיבורים על תקציבים ועל בחירות.

דוד אזולאי: תודה רבה.

דוד אזולאי: נציג היועץ המשפטי של משרד הפנים.

איתיאל מלאכי: היו פה התייחסות לגבי אמירות מסוימות של השר.

איתיאל מלאכי: השר אמר בצורה ברורה שהוא יבדוק את הדברים בצורה מקצועית.

איתיאל מלאכי: הוא בחן את הדברים עם הצוות במשרד והגיע למסקנה שבעת הזאת אין מקום לבצע את הפירוק.

איתיאל מלאכי: לגבי האמירה שהייתה פה על הממשלה – האם היא תומכת או לא – הייתה בנובמבר החלטה של ועדת שרים להתנגד לשלוש הצעות החוק לפירוק.

איתיאל מלאכי: זאת עמדת הממשלה שהייתה כבר בנובמבר.

איתיאל מלאכי: לגבי אמירות על בתי המשפט הוזכרה פה העתירה שהוגשה לגבי הנושא הזה.

איתיאל מלאכי: בית המשפט לא אמר שיש לבצע את הפירוק, אלא רק שיש לבחון ולשקול.

איתיאל מלאכי: לא הייתה אמירה כזאת של בית המשפט.

איתיאל מלאכי: מבחינת ההתנגדויות של התושבים, אני לא חושב שיש איחוד שתושבים לא מתנגדים לו.

איתיאל מלאכי: תמיד זה יוצר קשיים והתנגדויות, אבל כמו שיסבירו פה מדוע האיחוד הוא נכון, גם התייעלות היא חלק מהעניין.

ג'מאל זחאלקה: אין התייעלות.

איתיאל מלאכי: תכף יציגו את הדברים.

איתיאל מלאכי: זאת עמדת השר לעת הזאת.

ג'מאל זחאלקה: אנחנו לפעמיים נופלים בפח.

ג'מאל זחאלקה: יכולה להיות התייעלות שלא קשורה לאיחוד.

ואיל אבו-מוך: 179 תוכניות הבראה היו ברשויות.

ג'מאל זחאלקה: כלומר האם אני רוצה התייעלות שקשורה לאיחוד הזה.

ג'מאל זחאלקה: יכול להיות שמר ולד ניהל את באקה, וניהל אותה טוב יותר ממה שראש עיר היה מנהל.

ג'מאל זחאלקה: יש התייעלות, אבל היא לא קשורה לאיחוד.

קריאה: 20 שנה התייעלות?

דוד אזולאי: כשאתה מדבר על התייעלות במסגרת איחוד הרשויות - -

קריאה: האיחוד גרם למשבר.

דוד אזולאי: אדוני, אני מבקש.

דוד אזולאי: כשאתה רוצה לדבר על התייעלות אני יכול לתת לך כמה עצות טובות להתייעלות באיחוד רשויות.

דוד אזולאי: אם תאחד את הקריות בצפון – זאת באמת תהיה התייעלות; תאחד את נשר עם חיפה – זאת התייעלות; רמת-גן עם גבעתיים – זאת התייעלות; מבשרת עם ירושלים – זאת התייעלות.

דוד אזולאי: לדבר על באקה וג'ת בעניין של התייעלות בעקבות האיחוד – לא הייתי מציע לך להיכנס לנישה הזאת כי זה עדיין לא הוכיח את עצמו.

תמי נאסה: המשרד בראייה המקצועית שלו רואה התקדמות בהתנהלות הרשות בכלל ובכלל זה גם ביישום האיחוד.

תמי נאסה: כשאנחנו מדברים על איחוד, רואים נתונים כספיים שמצביעים בעד עצמם: מגירעון שוטף של כ-33 מיליון שקל ב-2006, לעודף קטן אפילו נכון לרבעון השלישי ב-2009.

תמי נאסה: פיגור במשכורות של 10 חודשים – היום הרשות משלמת משכורת באופן מלא ובצורה נהדרת- -

דוד אזולאי: כולל כל הפיגורים של משכורות עבר?

תמי נאסה: כן, גם זה סודר.

תמי נאסה: גירעון נצבר: ירידה מ-35% ל-48%.

תמי נאסה: גם הגברת האמון של הרשות בכל הנושא של בעלי עניין חיצוניים, ובכלל זה של נותני שירותים, אנחנו רואים שחלה התקדמות, גם בנושא של מתן שירותים בסיסיים שקודם לא היה מתקיים בגלל חוסר אמון של נותני השירותים.

תמי נאסה: היום המצב השתנה, והרשות מספקת את השירותים הללו.

סמיח אבו-מוך: אשפה - - - בושה וחרפה.

קריאות: - - -

דוד אזולאי: אני מבקש.

דוד אזולאי: אף אחד לא קיבל רשות דיבור, ושאף אחד לא ידבר בלי רשות.

דוד אזולאי: אל תאלצו אותי להוציא אנשים החוצה.

דוד אזולאי: נציגי המשרד שמעו אתכם בשקט עד עכשיו, אז גם אם הנתונים שהם מספקים כאן לא מוצאים חן בעיניכם- -

ואיל אבו-מוך: - - -

דוד אזולאי: אתה תקבל רשות דיבור, אבל תאפשר לנציגי המשרד להגיד את הדברים.

דוד אזולאי: בבקשה, גברתי.

תמי נאסה: מבחינה מקצועית הנתונים הכספיים מדברים בעד עצמם.

תמי נאסה: יש התקדמות, וחל שיפור בהתנהלות הכוללת של הרשות.

ג'מאל זחאלקה: שלא קשורה לאיחוד.

תמי נאסה: שגם קשורה לאיחוד.

ג'מאל זחאלקה: אני לא ראיתי שום שיפור שקשור לאיחוד.

ג'מאל זחאלקה: יכול להיות שיפור, אבל הוא לא קשור לאיחוד.

תמי נאסה: האיחוד בוצע ב-2003 בפועל, אבל יש דוחות גם של ועדת החקירה וגם של רואה חשבון מיוחד שמונה מטעם המשרד לבדוק את התנהלות האיחוד במהלך התקופה, שמעידים שלא היה שיתוף פעולה בכל הנושא של האיחוד, ובכלל זה גם יישום תוכנית הבראה.

תמי נאסה: אנחנו רואים שעם כניסתה של הוועדה הממונה ב-2006 חלה התקדמות, וזה גם מעיד שבנוסף לכל האילוצים מסביב חשוב שיהיה שיתוף פעולה, והצלחה של האיחוד תלויה גם בהיבט הזה של שיתוף הפעולה.

דוד אזולאי: האם התגברו על כל הפיגורים שהיו באותה תקופה ושולמו כל התשלומים לכל הספקים ולכל הגורמים?

תמי נאסה: כן.

תמי נאסה: הרשות נמצאת בסופה של תוכנית הבראה.

תמי נאסה: היא ביצעה הסדרים עם ספקים, ועל זה גם הוועד יפרט יותר.

מגלי והבה: מה הגירעון של שתי הרשויות?

תמי נאסה: אני מתייחסת לשנת 2006 כנקודת מוצא כי בעצם רק אז התגבשו כל הנתונים.

דוד אזולאי: מה היה הגירעון ב-2006?

תמי נאסה: ב- 2006 הגירעון הנצבר היה כ-132 מיליון שקל.

דוד אזולאי: בשתי הרשויות?

תמי נאסה: בשתי הרשויות.

תמי נאסה: היום הגירעון הוא בהיקף של כ-59 מיליון.

ג'מאל זחאלקה: השר נתן נתונים אחרים.

ואיל אבו-מוך: כמה כסף העברתם בשלוש השנים הללו?

ואיל אבו-מוך: 135 מיליון שקל העברתם.

ואיל אבו-מוך: כאשר ב-2005-2004 הייתה מועצה נבחרת העברתם רק 35 מיליון שקל.

דוד אזולאי: יש לך פה הנתון שהשר נתן?

מגלי והבה: השר נתן את זה במליאה.

קריאה: השר דיר על 115 מיליון שקל במליאה.

ג'מאל זחאלקה: זה כנראה עניין של חישובים.

אידריס מואסי: אף אחד גם לא יכול להגיע לממצאים האלה.

אידריס מואסי: כל אחד יכול להגיד בכל עת מה שהוא רוצה וגם דבר והיפוכו.

ג'מאל זחאלקה: אבל אני מזהיר שהדיון הוא לא על תפקוד הוועדה הממונה, אלא על האיחוד.

ג'מאל זחאלקה: הוועדה הממונה יכולה להיות הוועדה הטובה ביותר בעולם, אבל זה לא קשור לאיחוד.

דוד אזולאי: חבר הכנסת זחאלקה, בבקשה.

דוד אזולאי: רן, אני לא רוצה להיכנס למספרים ולנתונים, זה לא מה שעומד על סדר היום.

דוד אזולאי: מה שעומד על סדר היום הוא השאלה האם לפרק או לא לפרק.

דוד אזולאי: אבל אם מה שאני שומע כאן הוא נכון שאתם מדווחים על נתונים אחרים מהנתונים שהשר מסר מעל דוכן הכנסת, יש טעם לפגם בנושא הזה.

דוד אזולאי: אני מציע שתבדקו את עצמכם, כי השר לא יעלה על הדוכן וימסור נתונים מהשרוול.

דוד אזולאי: אני מניח שמישהו סיפק לו אותם.

רן איזנברג: אני לא הבנתי על איזה נתונים אחרים מדובר.

דוד אזולאי: אני כרגע בצד שאני חס על כבודו של השר, ובצדק חברי הכנסת תוקפים כאן את הנושא.

דוד אזולאי: אני מאוד מבקש ממך שהנושא הזה ייבדק, ותעשה השוואה בין הנתונים שהשר דיבר עליהם במליאה לבין הנתונים שקיבלנו כרגע בוועדה.

דוד אזולאי: אתה תפנה כאן לחבר הכנסת זחאלקה, והוא יעביר לידך את הפרוטוקול של אותה ישיבה, ושם תראה את הנתונים, ואנחנו נעשה את ההשוואה.

ג'מאל זחאלקה: - - -

דוד אזולאי: זחאלקה, אני לא נכנס כרגע לנושא התקציב.

דוד אזולאי: זה לא מה שעומד על הפרק, ולא מה שמעניין אותי.

דוד אזולאי: אבל משום כבודו של השר נמסרו נתונים אחרים, ובעיניי זה חמור.

דוד אזולאי: מה יצחק ולד, ראש המועצה הממונה, בבקשה אדוני.

יצחק ולד: אני מבין שההחלטה היא המלצה של הוועדה שתועבר לדיון במליאה.

יצחק ולד: אני לא רוצה להיכנס לנושאים הפוליטיים, אלא לכמה הערות כלליות ולהעמיד נתונים על דיוקם כי כאן נזרקים כל מיני מספרים שהם לא לעניין.

יצחק ולד: ראשית, אני מסכים עם כבוד היושב ראש שצריכה להיות למשרד הפנים מדיניות ברורה: בעד איחודים, איפה לעשות את האיחודים, מהם התנאים לעשות איחודים, והאם רוצים בהצלחתם.

יצחק ולד: בהתאם למדיניות כללית – לבצע איחודים אם מחליטים לעשות אותם.

יצחק ולד: לפי הערכתי ומהניסיון המצטבר שיש לי בתחום המוניציפלי אם הנושא של האיחודים יהיה בבחינת תוכנית כבקשתך לא יהיה איחוד בשום מקום.

יצחק ולד: כי אם זה תוכנית כבקשתך אז כל מקום רוצה לנהל את עצמו, והאחריות ממילא נופלת על המדינה.

יצחק ולד: בסופו של דבר, למי מושיטים את היד לעזרה?

יצחק ולד: אל המדינה.

יצחק ולד: לכן צריכה להיות מדיניות ברורה של משרד הפנים לעניין הזה.

יצחק ולד: יש נושא אחד שאני רואה אותו כמשגה בהתייחסות: כשמדברים על איחוד רשויות מקומיות זה לא איחוד של קהילות.

יצחק ולד: כל קהילה יכולה להמשיך לחיות את חייה.

יצחק ולד: אנחנו בסך הכול מדברים כאן על איחוד מערכות שירותים בשני מקומות שונים, וברור שאותו חשמלאי יכול להחליף פנס פה ופה, הם לא שונים, וקבלן האשפה לא שונה- -

ואיל אבו-מוך: מה זה משנה?

ואיל אבו-מוך: אתה מטעה.

יצחק ולד: אתה רוצה לעזור לי?

ואיל אבו-מוך: אתה מנסה להטעות.

יצחק ולד: אדוני היושב ראש, אני יכול לדבר?

דוד אזולאי: ואיל, ביקשת רשות דיבור, נכון?

דוד אזולאי: אתה רוצה לוותר על רשות הדיבור.

ואיל אבו-מוך: לא.

דוד אזולאי: אז בבקשה ממך.

יצחק ולד: הדוגמה הקיצונית ביותר שאפשר להעמיד כאן על השולחן היא הדוגמה שכשיש מועצות אזוריות יש בהן מרכז שירותים אחד.

יצחק ולד: יש שם יישובים שהם קיבוצים, מושבים, עולים חדשים, ותיקים וחרדים וחילונים.

יצחק ולד: בחלק מהם יש גם יישובים ערביים שקשורים למועצה – כל יישוב חי את חייו הקהילתיים במסגרת אוטונומית שלו, ושירותים ניתנים ממרכז שירותים אחד.

יצחק ולד: לכן כאשר אומרים שהאיחוד כשל או לא כשל, וכאילו היו צריכים להביא לחתונה בין הקהילות – זאת לא הייתה צריכה להיות המטרה של הרשויות המקומיות, אבל זאת התייחסותי האישית לעניין.

יצחק ולד: כמה הערות לגבי באקה-ג'ת: בסוף 2003 נערכו לראשונה בחירות לרשות המאוחדת.

יצחק ולד: כל אחת משתי הרשויות הביאה נדוניה גדולה של חוב.

יצחק ולד: החוב הצטבר בהיקף של כ-70 מיליון שקל- -

דוד אזולאי: של שתי הרשויות?

יצחק ולד: של שתי הרשויות יחד.

יצחק ולד: במשך שנתיים וחצי הוא הוכפל.

יצחק ולד: זאת אומרת, כאשר הגענו לסוף 2006 הגירעון המצטבר בתקציב הרגיל עם התב"רים יחד הגיע ללמעלה מ-132 מיליון שקל.

יצחק ולד: כדי לעשות סדר בעניין אנחנו או-טו-טו מקבלים את הדוח הרבעוני האחרון בסוף 2009, והגירעון המצטבר יעמוד על פחות מ-60 מיליון שקל.

ואיל אבו-מוך: כמה הלוואות?

יצחק ולד: ההלוואות פחתו.

ואיל אבו-מוך: בכמה פחתו?

קריאות: - - -

דוד אזולאי: מר ולד, יש לי בקשה אליך, אל תיכנס למספרים, זה לא רלוונטי.

דוד אזולאי: חשוב לנו לשמוע האם בתקופת כהונתך הוזרמו תקציבים מיוחדים לצורך איזון תקציבי של הרשות המקומית.

דוד אזולאי: זאת הנקודה החשובה.

יצחק ולד: מהניסיון המצטבר שיש לי אני יכול לומר שמשרד הפנים עמד בדברו לאורך כל הדרך.

דוד אזולאי: כולל תוכניות ההבראה?

יצחק ולד: הוא שאני אומר:

יצחק ולד: מיד עם כניסתה של הוועדה הקרואה בתוך מספר חודשים עיבדנו תוכנית הבראה.

יצחק ולד: עוד לפני שהיא אושרה- -

מגלי והבה: יושב ראש הוועדה, אני שאלתי איזה פרויקטים נעשו ב-5 השנים שעברו.

יצחק ולד: אני אסיים ואז תשאל.

מגלי והבה: אז תרשום, בבקשה.

יצחק ולד: אני אענה על כל השאלות ככל שאני יכול.

יצחק ולד: מיד עם תום עריכת תוכנית ההבראה על-ידינו עוד בטרם היא קיבלה את האישור של משרד הפנים התחלנו לעבוד על-פיה, וכשהיא אושרה במשרד הפנים ובמשרד האוצר הם מזרימים, על-פי התוכנית הרבעונית את המענקים ואת ההלוואות כפי שהובטחו בתוכנית ההבראה.

יצחק ולד: למעשה, זה מה שמאפשר לנו להפחית את הגירעון המצטבר לרמה של למטה מחצי בהשוואה למה שהיה בעת מינוי הוועדה הקרואה.

יצחק ולד: אני לא אכנס לנושא של החובות – העירייה הייתה משותקת, עיקולים היו מכל כיוון.

יצחק ולד: בכל המקומות הגענו להסדרים מלאים, כולל תיק איחוד בהוצאה לפועל.

יצחק ולד: מס הכנסה, ביטוח לאומי, קרנות עובדים ומשכורות לא שולמו שלוש שנים.

דוד אזולאי: האם היום שולמו, כולל השכר וההפרשות לקרנות השונות?

יצחק ולד: הכול משולם.

יצחק ולד: כבר שנתיים משלמים.

יצחק ולד: זה שנתיים התקציב מאוזן ועובדים לפי תקציב ולפי מסגרת מסודרת.

דוד אזולאי: תודה רבה, אדוני, אני מודה לך.

ג'מאל זחאלקה: אפשר לשאול את ראש העיר שאלה אחת?

דוד אזולאי: אני רוצה לסיים את הדיון.

ג'מאל זחאלקה: שאלה קצרה.

ג'מאל זחאלקה: עם היד על הלב, האם אחת הסיבות להידרדרות מצב הרשות לפני בואך קשורה לעניין האיחוד?

ג'מאל זחאלקה: כלומר אם באקה וג'ת היו מתנהלים לבד הם לא היו מגיעים למצב של הכפלת החוב.

ג'מאל זחאלקה: אני עוקב, אני מכיר טוב מאוד את הסיפור.

ג'מאל זחאלקה: אני הייתי אצל ראש העיר עשרות פעמים בעניין הזה, ואני יודע שלא היו הפרשות.

ג'מאל זחאלקה: כמי שמסתכל על זה מבחוץ האם אתה חושב שההידרדרות בין השנים 2006-2003 קשורה לכך שהייתה עירייה של איחוד.

יצחק ולד: התשובה היא פשוטה מאוד: כאשר אתה בוחן את הדברים על פניהם, מאז האיחוד צריכים היו להיעשות כל מיני צעדים למען האיחוד, אבל לא נעשה שום צעד בפועל כדי לבצע את האיחוד בפועל על כל המשמעויות שלו.

ג'מאל זחאלקה: אני מבין מזה שהאיחוד דרדר את המצב.

דוד אזולאי: לא.

דוד אזולאי: מה שאומר מר ולד- -

ג'מאל זחאלקה: תאמין לי, מר אזולאי, אני יודע לעשות 1 1.

דוד אזולאי: לא, הוא אומר שלא התושבים ולא המשרד עשו להצלחת האיחוד.

דוד אזולאי: אף אחד לא עשה כלום.

ג'מאל זחאלקה: צריך להסיק את זה אחרת:

ג'מאל זחאלקה: מה שאומר מר ולד ומה שאמרו גם אנשים במשרד הפנים הוא שכדי שאיחוד יצליח צריך ועדה ממונה.

ג'מאל זחאלקה: אתה הבנת את הנקודה הזאת?

דוד אזולאי: אני לא מסכים איתך.

תמי נאסה: זה לא מה שאנחנו אומרים.

דוד אזולאי: אני לא שמעתי את זה מאף אחד.

דוד אזולאי: אני חייב לציין פה למען ההגינות שגם השרים הקודמים לא דגלו בשיטה שאיחוד בהכרח מוביל לוועדה ממונה או לוועדה קרואה.

דוד אזולאי: בבקשה, מר סמיח אבו-מוך.

ג'מאל זחאלקה: אי אפשר לשלוט על זה בלי ועדה ממונה.

סמיח אבו מוך: הגדולה של אדם היא לחזור מהחלטה אם יוכח לו שההחלטה שלו היא לא נכונה או לא הניבה פירות.

סמיח אבו מוך: בשטח הוועדה שהמליצה לא מימשה שום המלצה עד היום.

סמיח אבו מוך: קודם כול המליצו שיהיה אזור תעשייה משותף, והמליצו על הרבה פרויקטים בין באקה לבין ג'ת.

סמיח אבו מוך: למעשה, עד היום הזה שום דבר לא התממש.

סמיח אבו מוך: גם אסור להסתכל על באקה-ג'ת כמפעל כלכלי.

סמיח אבו מוך: לצערי, מה שאנחנו רואים זאת ועדה קרואה.

סמיח אבו מוך: צריך להבדיל בין ועדה קרואה לבין איחוד.

סמיח אבו מוך: אולי אם לא היה איחוד והייתה ועדה קרואה, היא הייתה מצליחה, אבל זה לא אומר שאם ועדה ממונה הצליחה, אז האיחוד הוא בסדר.

סמיח אבו מוך: מה שקרה במשרד הפנים שגוסס צריך לעזור לפצוע קשה – אף אחד לא יכול לעזור לשני.

סמיח אבו מוך: ההמלצה הייתה שבגלל המצב הכספי הגרוע של ג'ת שזה לא ייפול על תושבי באקה.

סמיח אבו מוך: אבל למעשה כל החוב של ג'ת נפל עלינו; תקציבים לא נתנו- -

יצחק ולד: זה לא נכון.

סמיח אבו-מוך: - - גם חברתית אחוז הפשיעה בבאקה וג'ת עלה.

סמיח אבו-מוך: לצערנו, היה קשה במשך תקופה מסוימת להבדיל בין באקה לבין שיקגו.

סמיח אבו-מוך: היום באקה נתפסת כאילו זה יישוב שיש בו פשיעה.

סמיח אבו-מוך: גם הפשיעה וגם ההתפוררות החברתית היא תוצאה של האיחוד.

סמיח אבו-מוך: זה תוצאה גם של ועדה קרואה, אבל בינתיים לא מעניינת אותי ועדה קרואה, מעניין אותי עניין האיחוד.

סמיח אבו-מוך: אני יושב ראש הוועד הציבורי בבאקה-ג'ת, ואנחנו אומרים את זה בצורה פשוטה מאוד: אנחנו לא נצא לבחירות בצל האיחוד.

דוד אזולאי: תודה רבה, אדוני.

דוד אזולאי: פריד שרקייה, בבקשה.

פריד שרקייה: בעניין משל הסופרמרקט הגדול שאכל את הקטן.

פריד שרקייה: זאת בושה וחרפה לממשלה ולכל החברים פה כי אנחנו חייבים לבקש מיליון דולר עבור תקציבים ובכלל לא לדון על פירוק.

פריד שרקייה: תסתכלו על הביוב הזורם, על המצב הכספי הרעוע, תוכנית המתאר לא מובטחת – אנחנו נהפכנו לשכונה רק ללינה.

פריד שרקייה: יש לנו 1,300 מורים ועוד 700 רופאים, מהנדסים והנדסאים.

פריד שרקייה: המנטליות של ג'ת שונה מזו של באקה מבחינה חברתית.

פריד שרקייה: היינו שכנים טובים.

פריד שרקייה: אין חיסכון – נקלטו לעבודה למעלה מ-100 עובדים.

פריד שרקייה: שכר השכירים גדל ב-90%: מנכ"ל, סמנכ"ל, גזבר, סגן גזבר, גזבר בפנסיה, תקציבן, חשב משכורות, מנהל מחלקת הספורט, ממונה מחלקת הספורט וגם הרבה עובדים במחלקת חינוך – הרבה נקלטו לעבודה.

פריד שרקייה: הדבר הראשון חייב להיות כביש 9 שאושר, שדרכו - - - בין באקה לג'ת.

פריד שרקייה: על מה?

פריד שרקייה: חייב להיות שם כביש, טיילת, פארקים.

פריד שרקייה: אני מדבר על צמצום השירותים בכפר שלי.

פריד שרקייה: אין כמעט, רק מדברים על פרויקטים של משרד הפנים ועל אשפה.

פריד שרקייה: זאת בושה וחרפה.

פריד שרקייה: בשנות האינטרנט אנחנו מדברים על ביוב וניקוז ואשפה?

פריד שרקייה: צריך לפתח פרויקטים, בתי נוער.

פריד שרקייה: יש לנו 22 בתי קפה במקום בתי נוער; 42 בתי קפה בבאקה.

פריד שרקייה: במקום לפתח מועדון בכל שכונה ולעשות אותם בני אדם, אני לא מדבר על כסף.

פריד שרקייה: אין תשתיות.

פריד שרקייה: אנחנו נמצאים בעזה.

פריד שרקייה: זאת בושה וחרפה.

פריד שרקייה: הוא אמר במילים שלו כשהייתי בכפר-סבא, איך אתם חיים בזבל?

פריד שרקייה: למה 5 שנים לפני כן משרד הפנים לא עצר?

פריד שרקייה: למה ראש העיר הקודם לא עצר את זה והכניסו אותו לבית סוהר?

פריד שרקייה: בשביל מה?

פריד שרקייה: אין השגחה?

פריד שרקייה: משרד הפנים שהיה קודם עשה את העבודה עד היום האחרון.

פריד שרקייה: אין תקווה לעתיד שלנו: גנים, מתנ"סים, מרכזים קהילתיים – הידרדרנו למצב קריטי.

פריד שרקייה: משעמום הנוער שלנו יורד לכביש 6 וזורק אבנים על רכבים כי אחרי 13:30 אין שום מסגרת לילדים שלנו, לחבר אותם למערכות.

פריד שרקייה: אני מדבר בג'ת על בני אדם.

דוד אזולאי: תודה רבה.

פריד שרקייה: עוד דבר.

פריד שרקייה: אנחנו בג'ת נכבוש את קיבוץ מגל ולהבות חביבה ואפילו מגיעים לעין החורש בגלל השעמום.

פריד שרקייה: אין לנו שום מסגרת אחר הצהריים.

פריד שרקייה: לפני 3 שנים מכרנו את קבוצת הכדורגל שלנו בגלל תקציבים לאום-אל-פאחם.

פריד שרקייה: מר ולד אמר שהספורט מממן את עצמו בעצמו.

פריד שרקייה: אנחנו לא אזור תעשייה מפותח, אנחנו לא ליגת על.

פריד שרקייה: זאת בסך הכול מסגרת לנערים שלנו שישחקו וישתלבו במערכת.

פריד שרקייה: יש הרבה מעצרים בכפר.

פריד שרקייה: אנחנו לא מרגישים לא ביטחון ולא שום דבר בכל פינה ופינה.

פריד שרקייה: ב-21:30 מסתובבים בג'ת, וכולם ישנים כי יש הרבה פשע, אלימות.

פריד שרקייה: אין כתובת, אין מועצה.

פריד שרקייה: המועצה וחברי המועצה בג'ת היו יושבים באמצע הלילה, ולא כמו אדון ולד שיושב בכפר-סבא – יש בעיה, מכנסים ישיבה דחופה.

פריד שרקייה: אנחנו לא מבקשים מיליון דולר ולא שני מיליון דולר, אנחנו בסך-הכול מבקשים להתגרש.

פריד שרקייה: תודה רבה.

דוד אזולאי: תודה.

דוד אזולאי: אני רק מבין שכשהיו ראשי מועצה קודמים הכול היה גן עדן.

ג'מאל זחאלקה: לא היה.

פריד שרקייה: לא.

פריד שרקייה: למה לא עצרו אותם?

פריד שרקייה: איפה הייתם?

פריד שרקייה: איפה היה משרד הפנים שמדבר על גירעון כספי של 100 מיליון שקל.

פריד שרקייה: למה לא הכניסו אותם לבית-סוהר?

דוד אזולאי: אני מודה לך.

דוד אזולאי: הייתי מצפה ממך שבכל החושך הזה תמצא קצת אור.

דוד אזולאי: בטח יש שם.

פריד שרקייה: אני מרגיש אי-ביטחון בכפר שלי, זה מספיק.

פריד שרקייה: אין שום פרויקט.

ואיל אבו-מוך: אני רוצה לענות למשרד פנים.

דוד אזולאי: אל תענה, דבר.

ואיל אבו-מוך: האיחוד נעשה בשביל לחסוך כסף ולשפר את השירות – אלה שתי המטרות שלו.

ואיל אבו-מוך: התקציב של 2010 למר ולד היה 157 מיליון, ולפני האיחוד התקציב של שתי הרשויות היה 95 מיליון.

ואיל אבו-מוך: תעשה חישובים.

ואיל אבו-מוך: משרד הפנים ומר ולד מנסים לקשור את תוכנית ההבראה עם האיחוד.

ואיל אבו-מוך: אין קשר בין המשבר לבין האיחוד.

ואיל אבו-מוך: בגלל האיחוד נגרם המשבר.

ואיל אבו-מוך: לפני האיחוד לא הייתה שום בעיה, לפחות בבאקה.

ואיל אבו-מוך: כל תושב בבאקה ערב האיחוד היה חייב 1,680, ואומר מר ולד שבבאקה היה חייב.

ואיל אבו-מוך: כל תושב בג'ת חייב 2,370 שקל.

ואיל אבו-מוך: סך-כול החובות של כל תושב במדינת ישראל, אם אתה מחלק 30 מיליארד שקל בדוח של 2005 שאתם עשיתם ל-7 מיליון, כל תושב חייב כ-4,000 שקל.

ואיל אבו-מוך: בבאקה כל תושב היה חייב 1,680 שקל.

ואיל אבו-מוך: המצב בבאקה לא היה צריך שום תוכנית הבראה.

ואיל אבו-מוך: תוכנית הבראה נעשתה בגלל האיחוד כי פיטרו עובדים.

ואיל אבו-מוך: מר ולד הגיע למועצה לעירייה ותוכנית ההבראה הייתה מאחורינו.

ואיל אבו-מוך: שיגיד עכשיו אם אחרי 2006 פיטר עובד אחד.

ואיל אבו-מוך: המועצה הנבחרת פיטרה 110 עובדים.

ואיל אבו-מוך: היא עשתה את תיק האיחוד שהוא מדבר עליו.

ואיל אבו-מוך: תיק האיחוד נכנס לבית המשפט, ולי יש החלטת בית משפט.

ואיל אבו-מוך: ב-9 באפריל השופט אמר שבגלל שלא שילמו 2.5 מיליון שקל שמשרד הפנים לא רצה להעביר, הוא ביקש דחייה לעוד חודשיים עד שהכסף יעבור.

דוד אזולאי: תודה.

דוד אזולאי: אני לא רוצה להיכנס למספרים, זאת לא המטרה של הדיון הזה.

דוד אזולאי: כשנחליט לקיים דיון על תוכנית ההבראה ועל קידום פרויקטים בתוך באקה, זה יהיה רלוונטי.

דוד אזולאי: כרגע מה שעומד על הפרק הוא נושא האיחוד או ביטול האיחוד.

ואיל אבו-מוך: מטרת הדברים שלי היא לומר שהאיחוד הוא שגרם למשבר.

דוד אזולאי: תודה.

ואיל אבו-מוך: אם אנחנו חוזרים למספרים, לדוחות, למאזנים – אתה תגלה מאוד מהר- -

דוד אזולאי: תודה רבה.

ואיל אבו-מוך: - - שלא היה משבר שכדי לפתור אותו צריך לעשות איחוד.

דוד אזולאי: אני מודה לכם.

דוד אזולאי: אני רוצה לגשת לסיכום הדיון.

דוד אזולאי: הוועדה מזדהה עם פנייתם ועם בקשתם של תושבי באקה וג'ת.

דוד אזולאי: הוועדה פונה לשר הפנים להמשיך ולחזק תקציבית את היישובים באקה וג'ת עד לקבלת החלטה אחרת.

דוד אזולאי: הוועדה שמעה בסיפוק רב על הנתונים הכספיים החיוביים ודורשת לקבל הסבר לפערים יש בנתונים שנמסרו על-ידי השר במליאה לבין הנתונים שנמסרו על-ידי נציגי המשרד בוועדה.

דוד אזולאי: הוועדה פונה למשרד הפנים לשקול את המשך האיחוד של באקה וג'ת ולקבל החלטה לפני מועד הבחירות שיתקיימו בנובמבר 2010.

מגלי והבה: כל מי שדיבר כאן ביקש שהחוק לפירוק האיחוד- -

דוד אזולאי: יש הצעת חוק.

דוד אזולאי: אני לא יודע מי יוזם אותה.

קריאה: יש שבע הצעות.

דוד אזולאי: אני מציע שתגישו את הצעות החוק.

מגלי והבה: נגיש, אבל עשינו את הדיון כדי שייכנס לסיכום שזאת הפנייה שלנו.

דוד אזולאי: לכן כתבתי: "הוועדה פונה למשרד הפנים לשקול המשך האיחוד של באקה וג'ת ולקבל החלטה לפני מועד הבחירות- -

אידריס מואסי: לשקול בחיוב פירוק האיחוד.

ואיל אבו-מוך: למה הוועדה לא תקבל על עצמה לקדם את החוק?

אברהים צרצור: צריך ניסוח יותר מפורש: דורשת לתמוך בהצעות החוק.

מגלי והבה: כל נציגי הבית שהשתתפו כאן קוראים לפירוק האיחוד.

מגלי והבה: זה הסיכום.

דוד אזולאי: יש גם שיקול דעת, ואני רוצה שנשאיר את שיקול הדעת.

דוד אזולאי: כשאני כותב: "הוועדה פונה למשרד הפנים" אני מסתמך על החלטה של פסק דין של בית המשפט העליון.

דוד אזולאי: זה נכתב בפירוש, ומי שרוצה יכול לקרוא את זה אחר-כך.

דוד אזולאי: אני אומר: "הוועדה פונה למשרד הפנים לשקול בחיוב המשך פירוק האיחוד ולקבל החלטה לפני מועד הבחירות שיתקיימו".

ג'מאל זחאלקה: תוסיף גם את המשפט של בג"ץ.

דוד אזולאי: זה אני מוכן.

מגלי והבה: אני רוצה להיות ברור.

מגלי והבה: אני מבקש שייכלל במשפט - -

דוד אזולאי: אתה פרלמנטר, אתה מכיר את העסק.

דוד אזולאי: אנחנו כוועדה לא יכולים לקבל החלטה להגיד לוועדת שרים לחקיקה שיתמכו בהצעה.

מגלי והבה: אם יש חבר כנסת שמתנגד לבקשתי, שירים את היד.

מגלי והבה: אני ביקשתי שבסיכום ייכלל שכל סיעות הבית שדיברו בוועדת הפנים קוראות לממשלה לפרק את האיחוד.

אידריס מואסי: בדיוק.

ואיל אבו-מוך: משרד הפנים שמו יד ביד בשביל- - - אנחנו התושבים מחליטים מה אנחנו צריכים.

דוד אזולאי: אני אומר לחבריי: אין בעיה, מה שאתם רוצים אתם יכולים לבקש.

דוד אזולאי: אני לא אעמיד שום דבר להצבעה כי אני רוצה לצאת מכאן עם הסכמה.

דוד אזולאי: אנחנו יכולים להחליט עכשיו שאנחנו מבקשים לפרק, אבל בואו נבקש דברים שיש בהם גם כיסוי וגם היגיון.

דוד אזולאי: אם הולכים על דברים שאין להם כיסוי ולא היגיון, להגיד לוועדת שרים לתמוך בפירוק – זה לא יעבוד.

דוד אזולאי: אני מסתמך על מה שאמר בג"ץ, ואנחנו פונים ומבקשים, הדברים נשמעים אחרת.

דוד אזולאי: השר לא יוכל להתעלם מההמלצה של הוועדה כשבאים אליה.

דוד אזולאי: תחשבו על הדברים האלה - -

מגלי והבה: אבל אפשר להוסיף הערה שכל סיעות הבית שהשתתפו בישיבה קוראות לממשלה לפרק האיחוד.

מגלי והבה: אין שום סתירה.

מגלי והבה: אחרת חבל.

דוד אזולאי: "כל הדוברים בוועדה פונים לשר הפנים לשקול - -

ואיל אבו-מוך: לא לשקול – קוראים לפרק את האיחוד.

דוד אזולאי: רבותיי, אנחנו לא יכולים להכתיב לשר הפנים מה לעשות, עם כל הכבוד.

קריאות: - - -

דוד אזולאי: אני אכתוב מה שאתה רוצה, אין שום בעיה: "כל הדוברים בוועדה פונים לשר הפנים לפרק את האיחוד".

דוד אזולאי: זה מה שאתה רוצה?

דוד אזולאי: קיבלת.

דוד אזולאי: בחיים לא עשיתי דבר כמו לכתוב משהו שאין לו כיסוי.

דוד אזולאי: זה מה שביקשת, קיבלת.

ג'מאל זחאלקה: זה ציון עובדה.

דוד אזולאי: זחאלקה, לצערי הרב, זה לא יעבוד.

ג'מאל זחאלקה: אני שוב פונה אל ראש העיר, מר ולד, שישקול בחיוב גם הוא המלצה ביודעו איך היה הפירוק לפני שהייתה ועדה ממונה, ואיך צפוי להיות האיחוד אחרי הבחירות.

ג'מאל זחאלקה: הוא יכול לשבת ולראות האם עירייה משותפת בהכירו את המצב החברתי והמנטלי.

ג'מאל זחאלקה: אתה דיברת על השירותים, אבל הבעיה היא לא השירותים, הבעיה היא - -

יצחק ולד: ציינתי את זה.

ואיל אבו-מוך: הוא לא יכול להיות צד בעניין, הוא לא מייצג את הציבור.

ואיל אבו-מוך: בעוד 3 חודשים יכול להיות שהוא יהיה ראש עיר בנהרייה.

ואיל אבו-מוך: הוא לא מייצג את הציבור ואת רצון הציבור.

דוד אזולאי: רבותיי, עד כאן.

דוד אזולאי: תודה רבה, הישיבה נעולה.